Ministri kulture EU podržali Akcioni plan EK za oporavak medija | Media Start Info\n24. maja 2021. 23. maja 2021. autor Media Start Info\nMinistri kulture Evropske unije usvojili su zaključke kojima su pozdravili i podržali Akcioni plan Evropske komisije za oporavak i transformaciju medijskog i audiovizuelnog sektora, piše portal Euractiv.\nMinistri su ukazali na sve izazove sa kojima se mediji i audio -vizuelni sektor suočavaju, istakli njihov značaj za informisanje, kulturnu raznolikost i demokratiju u Evropi i pozvali zemlje članice da sredstva iz evropskog fonda za oporavak iskoriste za ubrzanu digitalnu transformaciju i zelenu tranziciju ta dva sektora.\nU usvojenim zaključcima, Savet EU u formatu ministara kulture je istakao da je „pandemija kovida-19 samo istakla značajne promene koje su se već događale u informativnim medijima i audiovizuelnom sektoru kao posledica globalizacije i digitalizacije, i tako pojačala potrebu da se očuva i zaštiti ta strateška kulturna vrednost Evrope“.\nOni su podsetili i da su ranije izrazili neophodnost jamčenja medijskih sloboda i pluralizma i ukazali na buduće izazove za medije i audiovizuelni sektor, „posebno na njihovu održivost koja je od ključnog značaja za otpornost i oporavak evropske ekonomije“.\n„Javni medijski servisi imaju vodeću ulogu u očuvanju slobode izražavanja, u tome da se ljudima omogući da primaju pouzdane i činjenične informacije i u promociji fundamentalnih vrednosti demokratije“, ocenjeno je u zaključcima Saveta EU.\nTagovi Evropska unija, mediji, slobodni mediji\nPrethodna vest„Dedina garaža“ organizuje kreativne radionice za decu sa poteškoćama u razvoju\nSledeća vestKomemoracija novinarki Gordani Suši 29. juna


Konzorcijum Atlas grupe vlasnik centra u Meljinama - BGnekretnine blog\nKonzorcijum Atlas grupe vlasnik centra u Meljinama\nAtlas grupa, Crna Gora, Herceg Novi, meljine\nNovosti 005 Mar 2010\nKonzorcijum "Atlas grupe" od danas je i formalno vlasnik Vojno-medicinskog kompleksa u Meljinama kod Herceg Novog, saopštila je Atlas Grupa.\nPredstavnici vlade i konzorcijuma potpisali su ranije danas saopštenje o zatvaranju transakcije na osnovu ugovora o kupoprodaji, navodi se u saopštenju.\n"Uplaćena je celokupna kupoprodajna cena, dostavljene odgovarajuće garancije i izvršen upis svih građevinskih i infrastrukturnih objekata u katastar", prenela je "Atlas Televizja" saopštenje "Atlas grupe".\nDodaje se da je novi vlasnik centra medicinska ustanova "Meljine kompleks" koja će upravljati cjelokupnom imovinom.\nUgovor o kupoprodaji potpisan je u junu 2008. godine kada se Atlas grupa obavezala da će uplatiti 25 miliona evra za državne akcije Vojno-medicinsmog centra.\nUgovorom je predviđeno da novi vlasnik investira u medicinski centar oko 120 miliona evra, a u narednih pet godina dodatnih 100 miliona evra.\nAtlas grupa se obavezala da zadrži sve radnike i da njihova prosečna bruto zarada iznosi oko 850 evra.\nProjektom je predviđena izgradnja kompleksa sa bolnicom za plastičnu i kardiovaskularnu hirurgiju, dijagnostički i rehabilitacioni centar. Planirana je i izgradnja hotela i kompleksa luksuznih vila apartmanskog tipa.\nKonzorcijum čine Atlas CAP Podgorica, Atlasmont banka, Invest banka Montenegro i Specijalna bolnica za interne bolesti Sveti Nikola iz Kraljeva.


UNMIK sa Beogradom želi razgovarati o bezbednosti i decentralizaciji\nI dok albanski zvanicnici smatraju neprihvatljivim ovo opredeljenje sefa UNMIK-a, dotle srpski predstavnici ocenjuju da se radi o jos jednom pokusaju da se ukljucivanjem delova plana vlade Srbije u Okvir za decentralizaciju stvore uslovi za izlazak kosovskih Srba na parlamentarne izbore na Kosovu.\nDve su oblasti o kojima se moze razgovarati sa Beogradom kada je Kosovo u pitanju, smatra glasogovornica UNMIK-a Matchtilde Henneke:\n“UNMIK je zainteresovan da sa Beogradom razgovara o dva pitanja - o bezbednosti i decentralizaciji”, kaze Henneke.\nPrema njenim recima, ovakav stav sefa UNMIK-a ne dovodi u pitanje vodecu ulogu Pristine u procesu decentralizacije, vec se kroz razmatranje delova srpskog plana tezi kompletiranju predlog Okvira za decentralizaciju lokalne uprave koji su pripremili UNMIK i vlada Kosova.\nDrugaciji stav ima ministar javnih sluzbi u vladi Kosova, Jakup Krasniqi, koji je predvodio zajednicku radnu grupu UNMIK-a i vlade Kosova za izradu predloga Okvira za decentralizaciju.\nOn smatra kako je radna grupa zavrsila svoj rad i da svako razmatranje drugih planova prethodno treba da bude odobreno od strane vlade Kosova.\nPlan vlade Srbije je neupotrebljiv s obzirom da document koji je izradjen u Pristini polazi od evropskih nacela i standarda, smatra ministar Krasniqi.\nOn takodje smatra da nije trebalo ukljuciti Beograd u ovaj proces:\n“Ja mislim da je ovaj dokumenat izradjen na osnovu evropske povelje o decentralizaciji ili reformi lokalne uprave i na osnovu preporuka Saveta Evrope o decentralizaciji i reformi lokalne uprve na Kosovu” , kaze ministar Krasniqi.\nIsticuci da su u radnoj grupi kojom je on rukovodio, pored medjunarodnih i albanskih predstavnika, bili ukljuceni i srpski predstavnici, Krasniqi smatra da ce se ovim potezom ceo proces decentraliziacije nepotrebno oduziti.\nOvaj potez UNMIK-a je u sustini jos jedan pokusaj da se stvore uslovi za izlazak kosovskih Srba na izbore, smatra Dragisa Krstovic, sef poslanickog kluba koalicije “Povratak” u Skupstini Kosova:\n“Ja mislm da je to u svakom slucaju dobro. SPGS pokusava da ucini nesto da stvori neke uslove za izlazak Srba na kosovske izbore.”\nSa druge strane, glasnogovornica UNMIK-a Heneke veruje da Beograd ne postaje partner u procesu decentralizacije na Kosovu ako UNMIK odluci da razmotri neke delova plana vlade Srbije. Ona smatra da institucije Kosova i kosovski Srbi treba da budu partneri u ovom procesu.\nU pismu upucenom premijeru Kostunici, Jessen Petresen je od Beograda zatrazio da podrzi izlazak kosovskih Srba na izbore , sto je zvanicni Beograd uslovio usvajanjem plana za decentralizaciju koji je usvojila vlada Srbije.


Turski kuvar peče za Putina tortu u obliku rakete „Sarmat“ - Sputnjik Srbija\n16:18 28 Januar 2020\nTurski kuvar peče za Putina tortu u obliku rakete „Sarmat“\n17:55 25.12.2019 (osveženo 18:49 25.12.2019) Preuzmite kraći link\nKuvar iz turskog grada Burse Hasan Adžar, čiji burek je ušao u Ginisovu knjigu rekorda, ispričao je za Sputnjik da želi da ispeče tortu u obliku najnovijeg ruskog raketnog sistema „Sarmat“ predsedniku Rusije Vladimiru Putinu i lično mu uruči poklon.\nTurski kuvar Hasan Adžar pripremio je za ruskog predsednika Putina tradicionalni burek u znak zahvalnosti za isporuke raketnih sistema S-400 Turskoj.\n„Pre pola godine poslao sam Vladimiru Putinu našu tradicionalnu pitu i po reakciji iz Rusije shvatio da je ova ideja imala uspeha. I iako ne znam da li je ruski predsednik probao moj poklon, bilo bi bolje poslužiti ga vrućeg, a to se ne može učiniti preko pošte. Zato bih želeo da dođem u Moskvu kod Putina ne samo sa toplim kolačima, već i sa tortom dugom jedan metar u obliku rakete ’Sarmat‘“, rekao je Adžar.\nOn je dodao da je poslao pismo portparolu ruskog predsednika Dmitriju Peskovu i zatražio pomoć u organizaciji takvog sastanka. „Gospodin Peskov koji, koliko znam, tečno govori turski jezik, izrazio je interesovanje za moju prethodnu pošiljku i zaista se nadam da ću ponovo moći da pokažem svoje veštine“, dodao je turski kuvar.\nPrema njegovim rečima, on bi želeo da predstavi Rusima turski burek održavanjem master-klasa u Moskvi, a trenutno radi na novom receptu koji planira da nazove „Putinov burek“.\nAdžar je u julu izjavio za Sputnjik da je predsedniku Rusije poslao tradicionalni turski burek koji je ispekao zbog početka isporuke ruskih protivvazdušnih raketnih sistema S-400 Turskoj. Portparol ruskog predsednika Dmitrij Peskov izjavio je da će Kremlju biti drago da dobije tortu od turskog poslastičara. Adžar je 2012. godine ušao u Ginisovu knjigu rekorda za najveći burek, čija je dužina bila 2.023 metra.\nSarmat, Rusija, kuvar, Turska


Danas je 13 Avg 2020, 06:35\n[ 1006 Posta ] Idi na stranicu Prethodni 1 ... 97, 98, 99, 100, 101\nPoslato: 24 Nov 2013, 10:01\nPočinje izgradnja Južnog toka\nBeograd -- Danas počinje izgradnja gasovoda "Južni tok" u Srbiji. Izgradnja će trajati dve godine, a puštanje gasovoda u rad očekuje se 2016. godine.\nReč je o jednoj od najvrednijih investicija u zemlji u poslednjih nekoliko decenija, vrednoj više od 1,9 milijardi evra, koja bi Srbiji trebalo da donese još bolji geostrateški značaj i poziciju.\nZavarivanjem prvog spoja cevi na gasovodu u Šajkašu, biće označen svečani početak radova na deonici "Južnog toka" kroz Srbiju, dok će radovi na terenu krenuti u februaru sledeće godine.\nPočetak izgradnje tog gasovoda u Srbiji svečano će biti obeležen ceremonijom na kojoj će, kako je najavljeno, učestvovati predsednik Srbije Tomislav Nikolić, premijer Ivica Dačić, ministar energetike Ruske Federacije Aleksandar Novak, predsednik upravnog odbora "Gasproma" Aleksej Miler...\nTada će biti potpisana i tri ugovora za "Južni tok" - ugovori o transportu, finansiranju i proglašnju deonice gasovoda za projekat od nacionalnog značaja.\nVlada Srbije ovlastila je ministarku energetike, razvoja i zaštite životne sredine Zoranu Mihajlović da u ime Vlade potpiše ugovor u vezi s izgradnjom gasovoda Južni tok u Srbiji.\nNa izgradnji deonice tog transnacionalnog gasovoda kroz Srbiju, dugoj 421 kilometar, biće direktno zaposleno 25.000, a posredno do 100.000 radnika iz srpskih građevinskih kompanija, proizvođača opreme i preduzeća iz uslužnih delatnosti.\nNadležni u Srbiji su izdali lokacijsku i građevinsku dozvolu za izgradnju deonice kroz Srbiju, a tender za izvođače radova biće raspisan do polovine decembra ove godine.\nIzgradnju "Južnog toka" kroz Srbiju će realizovati zajedničko preduzeće "Južni tok Srbija", u kojem Srbijagas ima 49 odsto, a ruski Gasprom 51 odsto vlasništva.\nGasprom će, prema najavama direktora Srbijagasa Dušana Bajatovića, odobriti srpskoj strani i kredit od 175 miliona evra bez državne garancije, sa kamatom od 4,25 odsto, a taj aranžman predviđa da Srbija ne plaća ništa dok ne počne funkcionisanje Južnog toka.\nPlanirano je da Srbija vraća taj kredit iz prihoda od tranzitnih taksi, jer je procenjeno da će u početku te takse iznositi oko 200 miliona evra godisnje.\nIzgradnja gasovoda kroz Srbiju trajaće dve godine, a puštanje gasovoda u rad planirano je od 2016. godine.\nJužni tok je, prema izjavama ministarke energetike Zorane Mihajlović, jedna od najvećih investicija u Evropi i centralni infrastrukturni projekat u regionu, koji će omogućiti Srbiji bolju zaštitu političkih, ekonomskih i energetskih interesa.\n"Taj podatak govori u prilog tome da će izgradnjom Južnog toka ili bilo kog drugog gasovoda, gas biti jeftiniji", rekla je Mihajlovićeva i navela da će Južni tok doneti povećanje bruto domaćeg proizvoda Srbije za najmanje pet odsto.\nZahvaljujući tom projektu, Srbija će postati regionalno energetsko čvorište, biće energetski bezbedna, imaće mogućnost da gradi elektrane na gas, a očekuje se i godišnji prihod od nekoliko stotina miliona evra od tranzitnih taksi, jer je reč o magistralnom gasovodu kroz našu zemlju.\nUlaz Južnog toka iz Bugarske u Srbiju biće kod Zaječara, a izlaz kod Subotice, uz dva planirana odvojka ka Hrvatskoj i Republici Srpskoj, a razmatra se i mogućnost da jedan krak gasovoda ide ka Makedoniji i Kosovu i Metohiji.\nKapacitet gasovoda kroz Srbiju biće 41 milijardu kubnih metara gasa godišnje, od čega će za Srbiju, u početku, biti na raspolaganju oko pet milijardi kubika, a moći će i više ako se poprave ekonomske prilike u zemlji.\nGasprom će, prema najavama, na 25 godina zakupiti kompletan kapacitet gasovoda kroz našu zemlju, što je garancija Srbiji, da će taj gasovod u potputnosti biti u funkciji i da ćemo od njega imati ekonomske koristi.\nOsim tranzitnih taksi, za prolaz gasa kroz našu zemlju, Srbiji je garantovan i prihod na uloženi kapital u izgradnju "Južog toka" od osam odsto.\nZa taj gasovod pripremljen je i prostorni plan područja posebne namene, a Srbija je usvojila i poseban zakon o Južnom toku koji će doprineti ubrzanju eksproprijacije 10.000 parcela na trasi tog gasovoda kroz Srbiju.\nJužni tok je rusko-evropski projekat, u kome uz ruski Gasprom, 50 odsto vlašništva imaju kompanije iz Nemačke, Francuske i Italije.\nTo je gasovod za transport prirodnog gasa iz Rusije u jugoistočnu i centralnu Evropu, i to po dnu Crnog mora, preko teritorije Bugarske, Srbije, Mađarske, Slovenije do Italije i centralne Evrope.\nPoslato: 25 Nov 2013, 01:15\nMinistarka Mihajlović: Južni Sloveni stigli na Balkan iz Sibira pre skoro 20 vekova?!\nMinistarka energetike Zorana Mihajlović obratila se danas na otvaranju radova na južnom toku kroz Srbiju, rečima: “Kada smo dolazili na Balkan, pre skoro 20 vekova, mi Južni Sloveni nismo mogli sa sobom da ponesemo i sve što nam je trebalo iz naše prapostojbine. Sada će nam ta energije stizati upravo iz naše prapostojbine, jer do nas stiže gasovod “Južni tok”. Sa “Južnim tokom”, stiže velika, čista energija za industrijski, privredni i individualni razvoj, energija koja znači nova radna mesta.”\n“Gasovod Južni tok je krvotok bez kojeg nije moguć siguran, dug, zdrav i uspešan razvoj. Ovaj gasovod je i čvorište iz kojeg će se energijom napajati i okolne zemlje – Makedonija, Republika Srpska, Bosna, Crna Gora.”\n“Tako povezane, sve zemlje – od izvorišta u prapostojbini Južnih Slovena pa do krajnjih dometa gasovoda – postaće jedna velika porodica. Ali porodica koja će ravnomerno razvijati sve svoje resurse, vodeći računa o tome da ih koristi na racionalna način, a zbog budućih generacija.”\n“A kada već pominjem porodicu i srećna društva koja želimo da izgradimo, dozvolite mi samo jedan kratak citat velikog ruskog pisca Lava Tolstoja: Все счастливые семьи похожи друг на друга, каждая несчастливая семья несчастлива по-своему- sve srećne porodice liče jedna na drugu, svaka nesrećna porodica nesrećna je na svoj način”\n“Mi u Srbiji, kao deo ovog velikog projekta želimo da budemo prepoznati ne samo kao deo porodice, već kao deo jedne velike srećne porodice i verujemo da će nam upravo izgradnja “Južnog toka” pomoći u tome”.\nPošto ruski gas kao što je poznato stiže iz Sibra, zanimljivo je kako je ministarka Mihajlović uspela da smesti prapostojbinu Slovena tako daleko na sever. Naime, ni jedna od tri teorije o “Prapostojbini Slovena”: “Vislansko-odarska”, “Srednjodjeparska” i “Dunavksko-panonska” ne pominje Sibir kao mesto odakle smo stigli na Balkan.\nNije jasno kako je ministarka izračunala da su Srbi na Balkan došli pre 20 vekova. Po zvaničnoj istoriji Srbi su se doselili na Balkan početkom 7. veka (oko 626. godine), za vladavine cara Iraklija (610-641). Od tada se sa sigurnošću može govoriti o njihovoj istoriji.\nNa Balkan su došli iz Bojke (Bele Srbije), za koju se smatra da se nalazila u Polablju (mada to nije sigurno jer u modernoj istorijskoj nauci ima dosta i onih koji je smeštaju na teritoriju Sarmatija – današnje Ukrajine).\nTekst: Life Content/merz.gov.rs\nPoslato: 02 Jan 2014, 01:59\nŠta čeka svetsku ekonomiju u 2014?\nProblemi američke, kineske i evropske privreda i dalje doprinose da ekonomisti oprezno gledaju u budućnost...\nPodaci nagoveštavaju da bi neke neizvesnosti koje su pratile veći deo 2013, po svemu sudeći, mogle da nestanu, s početkom ove nove godine. Međutim, ekonomisti su oprezni. Uprkos postojanom poboljšanju, nezaposlenost u SAD i dalje je na visokom nivou, evropska dužnička kriza daleko je od kraja, a kineska ekonomija nastavlja da se usporava.\nNa kraju 2013. godine, sve više ljudi u SAD pronalazilo je posao, ekonomija je rasla po najvišoj stopi u poslednje dve godine, a Kongres je usvojio novi budžet, kojim se otklanja mogućnost da ponovo dođe do vrlo skupog zatvaranja vlade.\nPod uslovom da ne bude novih političkih prepucavanja, predstavnik grupe koja se bori za prava malih preduzeća Džon Erensmajer veruje u poboljšanje poslovne kllime u 2014.\n“Mogla bi da bude bolja nego 2013, pre svega ako ne bude marifetluka kao sa zatvaranjem vlade”.\nS druge strane Pacifika, kineska ekonomija usporava, posle decenija velike ekspanzije. Međutim, čak i sa reletivno skromnim očekivanjima rasta od sedam odsto, ta zemlja nastavlja da predstavlja vrlo uticajnu silu u regionu, kaže međunarodni ekonomista Uri Daduš.\n“Biće donekle sporija u narednih godinu-dve, ali je i tako dovoljno snažna da sa sobom povuče veliki broj zemalja”.\nMeđutim, dok će povećanje potražnje prilično sigurno doneti koristi zemljama od Kambodže do Japana, evropske ekonomije ostaju slabe. Evropska komisija navodi da će se rast usporiti u 18 zemalja koje kao valutu koriste evro, i da će nezaposlenost u novoj godine verovatno porasti.\nUprkos nedavnim reformama u oblasti bankarstva, Daduš smatra da oštre mere štednje u zemljama koje su primile pakete pomoći nastaviti da opterećuju evropsku ekonomiju.\n“Italija je u velikim problemima, a biće potrebno nekoliko godina čak i Špancima, Portugalcima i Ircima da se izvuku iz haosa”.\nOstaje i pitanje o tome kakav će uticaj na međunarodnu ekonomiju imati odluka američke centralne banke da smanji stimulaciju najveće svetske ekonomije. S obzirom da se ove godine očekuje i pad cena sirovina i poljoprivrednih proizvoda, ekonomisti kažu da bi zemlje čije privrede zavise od njihovog izvoza mogle da imaju manje prihode.\n“Tu je pre svega Brazil, ali i Indija, Turska, Mađarska, možda Indonezija, koja je takođe zavisna od sirovina i poljoprivrednih proizvoda”, kaže Uri Daduš iz Karnegijeve zadužbine za međunarodni mir.\nNa Bliskom istoku, očekuje se da se neke od zemalja "Arapskog proleća“, koje su i dalje politički nestabilne, suoče sa ekonomskim teškoćama u 2014.\nPingfan Hong, šef odseka za praćenje globalne ekonomije Ujedinjenih nacija, kaže:\n“Bez obzira na to, verujemo da će neka poboljšanja poslužiti kao zamajac za narednu godinu. Stoga očekujemo da svetska ekonomija poraste za oko tri odsto u 2014.”\nPredstojeća godina trebalo bi da bude dobra i za Afriku. Posle godišnje stope rasta od 4,8 odsto u 2013, Afrička razvojna banka predviđa da će rast dostići 5,3 procenta, pospešen snažnim razvojem uslužnog sektora i povećanjem aktivnosti u oblasti rudarstva i poljoprivrede.\nPoslato: 19 Maj 2014, 23:57\nSrbija očekuje nove investicije Emirata\nBEOGRAD, 19. maja 2014. (Beta) - Ministar trgovine, turizma i telekomunikacija Rasim Ljajić izjavio je u ponedeljak da Srbija očekuje nove investicije Ujedinjenih Arapskih Emirta (UAE) i da se radi o čisto ekonomskom interesu obe zemlje.\n"UAE su Srbiju prepoznali kao značajnu investicionu destinaciju i kao najznačajnije tržište ovog regiona", izjavio je Ljajić u Beogradu nakon sastanka sa predstavnicima 20 kompanija iz UAE.\nPo njegovim rečima, Srbija tu šansu ne treba i ne sme ispustiti.\n"Moramo biti brzi i efikasni u izdavanju dozvola, da poboljšamo naš ukupni poslovni ambijent, da birokratiju smanjimo na minimum, a to će biti najbolji signal i za sve ostale investitore", rekao je ministar trgovine.\nLjajić je kazao da su neke od 20 kompanija sa kojima je danas razgovarao, već otvorile, ili planiraju da otvore predstavništva u Beogradu.\nOn je kazao da je sa arapskim kompanijama razgovarao pre svega o izgadnji hotela u Beogradu i u pojedinim planinskim centrima u Srbiji.\n"Razgovarali smo i o izgradnji 'šoping molova' i o saradnji u poljoprivredi, odnosno izvozu naših poljoprivredno - prehrambenih proizvoda na tržište UAE, gde postoji apslutni interes", rekao je Ljajić.\nLjajić je izrazio nadu da će sastanci sa privrednicima doprineti povećanju razmene Srbije i UAE koja je sada, kako je rekao, prilično mala.\nPoslato: 13 Avg 2014, 09:03\nPoslato: 16 Avg 2014, 15:34\nSKANDAL: Ni na jednom ugovoru Vlade Srbije nema pečata kompanije Etihad!\nBEOGRAD – Društvenim mrežama se ubrzano širi fotografija ugovora između Vlade Srbije, kompanije Er Serbia i kompanije Etihad na kojoj se vidi da kompanija Etihad nije stavila pečat.\nNaime, sa sajta Vlade Srbije se u jednom zipovanom paketu fajlova mogu skinuti tri dokumenta i ni na jednom nema pečata kompanije Etihad. Pečat Er Serbia i pečat Vlade Srbije je uredno stavljen uz potpise, ali kompanija Etihad to nije učinila ni na jednom od ovih ugovora.\nReč je o ugovoru o investiciji, amandmanu o investiciji i ugovoru o transakciji. Ni na jednom od ovih dokumenata nema pečata kompanije Etihad.\nKod ljudi ova fotografija izaziva različite reakcije od uznemirenja, razočaranosti, neverice do smeha i podsmeha. Da li je reč o neprofesionalnom propustu, falsifikatu ugovora ili nečem trećem… u javnosti još nije razjašnjeno.\nLink putem kojeg možete preuzeti paket ugovora sa kompanijom Etihad je: http://www.pravda.rs/2014/08/16/skandal-ni-na-jednom-ugovoru-vlade-srbije-nema-pecata-kompanije-etihad/?lng=lat


Prvi put, nakon dvadeset dana, u Čačku nema nijednog novozaraženog kovidom-19 !!!\nČAČAK – U formiranom respiratornom centru čačanske bolnice, gde su hospitalizovani oboleli sa teškom kliničkom slikom trenutno se nalazi šest osoba od kojih su dve priključene na mehaničku ventilaciju, najnoviji su podaci iz ove zdravstvene ustanove.\nU prijemno- trijažnoj ambulanti Opšte Bolnice Čačak svakodnevno se smanjuje priliv lica sa simptomima i znacima kovid infekcije, a tokom današnjeg dana pregledan je 31 pacijent. Na svim odeljenjima koja su pretvorena u kovid paviljone hospitalizovano je ukupno 45 pacijenata.\nPrema podacima čačanskog Zavoda za javno zdravlje, svih 114 prispelih uzoraka iz Moravičkog koji su stigli sa analize u iz referentnih laboratorija negativni su na koronavirus. Ovo je prvi put, nakon skoro dvadeset dana, da na području grada Čačka nema nijednog novozaraženog kovidom-19. Ohrabruje i činjenica da se radi o velikom broju testiranih lica. Podsećanja radi, juče su sa analize stigla 124 testa i samo jedna osoba iz Čačka je bila pozitivna na koronu.


Uspešno završena akcija "Jedan paketić - mnogo ljubavi"\nGrađani koji su učestvovali u akciji Crvenog krsta Beograd i Maxi supermarketa i ove godine pokazali su veliku solidarnost. U humanitarnoj akciji „Jedan paketić – mnogo ljubavi“ za samo dva dana prikupljeno je 1.065 kilograma proizvoda, od kojih su pripremljena čak 624 novogodišnja paketića za decu iz socijalno ugroženih porodica.\n„Veoma sam srećna što smo i ove godine, bez obzira na sve izazove, uspeli da sprovedemo ovu tradicionalnu humanitarnu akciju i što ćemo, zahvaljujući donacijama naših sugrađana, uspeti da obradujemo naše najmlađe. Zajedničkim doprinosom ulepšali smo praznike onima kojima posebno znači pažnja svih nas“, kaže Ivana Dašić, sekretar Crvenog krsta Beograd.\nHumanitarna akcija „Jedan paketić – mnogo ljubavi“ bila je realizovana u 13 Maxi supermarketa širom glavnog grada.


Adem Ljajić najplaćeniji fudbaler iz Srbije u Seriji A\nNaslovnica Sjeverni Sandžak Novi Pazar Adem Ljajić najplaćeniji fudbaler iz Srbije u Seriji A\nNovi Pazar, Italija – Zahvaljuju tradicionalnom godišnjem istraživanju dnevnika Gazeta del Sport, obelodanjene su zarade svih fudbalera u italijanskoj Seriji A tokom ove sezone.\nItalijani su počeli da izdvajaju više novca za plate igrača, a među legionarima koji zarađuju fudbalski hleb na Čizmi je i 14 srpskih fudbalera.\nNajplaćeniji srpski fudbaler je Adem Ljajić koji zarađuje 1.400.000 evra godišnje u Torinu i najplaćeniji je igrač popularnih Bikova. Pristao je smanjenje plate u odnosu na prethodnu sezonu s obzirom da je u Romi imao ugovor vredan 1.900.000 evra po sezoni.\nNajskupkji srpski fudbaler u istoriji Nikola Maksimović nema ekvivalentan ugovor visini transfera. Iako je plaćen blizu 30.000.000 evra, Maksimović je po godišnjoj zaradi tek na 15. mjestu u taboru Napolitanaca. Igrači koji će biti rezerva Maksimoviću zarađuju više od njega: Raul Albiol 2.100.000 evra godišnje i Vlad Kirikeš 1.7000.000 evra. Ali, Srbinu je ovo tek prvi veliki ugovor sa Napolitancima. Ako opravda očekivanja neće mnogo čekati na produžetak saradnje pod mnogo boljim finansijskim uslovima…\nU klubu “milionera” su i Filip Đorđević i Sergej Milinković Savić koji su među najbolje plaćenim igračima Lacija. Slobodan Rajković je jedno od najvećih pojačanja Palerma i shodno tome je i jedan od najplaćenijih igrača sa pola miliona evra godišne. Darko Lazović i Nikola Ninković u Đenovi zajedno zarađuju 700.000 evra, dok je najslabije plaćeni srpski fudbaer u italijanskom šampionatu Uroš Ćosić iz Empolija sa ugovorom vrednim 200.000 evra po sezoni.\nJuzni Sandzak 8. Septembra 2016. At 19:56\nBriga me za tog cetnika.\nS A L A H U D I N. 7. Septembra 2016. At 19:51\nPa mora daje najplaceniji igrac on je Bošnjak!\nOlja 8. Septembra 2016. At 18:26\nOn je Ljajić, zato je naj.


Hotel za Van (Турска) : 8 pronađenih hotela\nOnecity Apart Hotel Hotel sa 0 zvezdice\nNa 8 minuta hodom udaljenosti od centra, ovaj hotel u ulici Kazim Karabekir cad. Arastirma Hastahanesi Yani No:2 sa pozicijom sever za grad Van, idealan je za otkrivanje svih lepota grada, bez obzira ...Još informacija\nAkdamar Hotel Hotel sa 0 zvezdice\nStil hotela Akdamar Hotel je Povoljan, a pruža pun komfor i usluge kao što su: n.a.. Na 12 minuta hodom udaljenosti od centra, ovaj hotel u ulici Bahcivan Mah. Kazim Karabekir Caddesi No:9 sa pozicijo...Još informacija\nYakut Hotel Hotel sa 0 zvezdice\nNa 17 minuta hodom udaljenosti od centra grada, ovaj hotel se nalazi u ulici Ptt Cad No: 8, a pozicija mu je severoistok za grad Van. Sve to ga čini idealnim za otkrivanje grada i okoline.U hotelu Yak...Još informacija\nMerit Sahmaran Hotel Hotel sa 4 zvezdice\nNa 12 minuta hodom udaljenosti od centra, ovaj hotel u ulici Yeniköy Mevkii Van-Edremit Yolu 7.Km sa pozicijom severozapad za grad Van, idealan je za otkrivanje svih lepota grada, bez obzira da li ost...Još informacija\nSa kapacitetom od 72 soba/e svih kategorija (od soba tipa Room do soba tipa Room), AKDAMAR HOTEL nudi cene koje se kreću od 9 216 dinar - Srbija .Stil hotela AKDAMAR HOTEL je Porodičan, a pruža pun ko...Još informacija\nTamara Hotel Hotel sa 4 zvezdice\nU hotelu Tamara Hotel pronaći ćete sve usluge, a posebno: n.a.. Kategorija mu je četiri zvezdice, a stil Luksuzan.Na 5 minuta kolima udaljenosti od centra, ovaj hotel u ulici Yüzbaşı Oğlu Sok No 1 Mer...Još informacija\nHotel Bayram Hotel sa 0 zvezdice\nHotel Bayram ima 60 soba/e/u. Cene se kreću od 4 648 dinar - Srbija za najjeftinije sobe, ali na raspolaganju su sobe svih kategorija: od soba tipa Room do soba tipa Room.Stil hotela Hotel Bayram je ...Još informacija\nElite World Van Hotel sa 5 zvezdice\nStil ovog hotela kategorije pet zvezdica je Luksuzan za grad Van. U njemu ćete naći razne usluge, a posebno n.a.. Na 12 minuta hodom udaljenosti od centra grada, ovaj hotel se nalazi u ulici Bahcivan...Još informacija\nVaš izbor: Hotel za Van (Турска) : 8 pronađenih hotela


Citadela sistem – Citadela – Komunikacioni sistemi\nCitadela komunikacije DOO primarno se bavi projektovanjem, izgradnjom i održavanjem najsavremenijih komunikacionih sistema – kablovsko distributivnih mreža, optičkih i bežičnih mreža, sistema slabih struja kao i antenskih i satelitskih sistema.\nNašu ponudu čine i sistemi protivpožarne zaštite, obezbeđenja objekata, projektovanje i implementacija sistema „pametnih kuća“, a svojim korisnicima obezbeđujemo servise kablovske televizije, interneta i digitalne fiksne telefonije.\nNaš tim je sastavljen od 50 energičnih, obrazovanih, obučenih ljudi, uvek spremnih da prihvate nove izazove uz maksimalnu posvećenost našim korisnicima u jednom dugotrajnom obostranom isplativom odnosu.\nNaš tim čine iskusni inženjeri telekomunikacija, elektronike, građevine, školovani tehničari, monteri koji poseduju sve relevantne dozvole, sertifikate za obavljanje poslova na projektovanju i izgradnji telekomunikacionih sistema i mreža, sertifikate koji su neophodni za rad na visini i za rad na teško pristupačnim lokacijama.\nOpremljeni smo svom neophodnom mehanizacijom, najsavremenijim instrumentima i alatima.\nUsluge su namenjene velikim poslovnim sistemima, malim i srednjim preduzećima, hotelima i privatnim licima.


Održana četvrta ovogodišnja sednica NALED-ovog... - Vuković i partneri\nOdržana četvrta ovogodišnja sednica NALED-ovog Saveza za imovinu i investicije\nOnline sednica Saveza za imovinu i investicije, stručnog radnog tela NALED-a, održana je u utorak, 1. decembra 2020. godine. Specijalni gosti ove sednice bili su gospodin Mihajlo Živković, savetnik Premijerke Vlade Republike Srbije za pravna pitanja, kao i gospodin Miloš Bjelanović, načelnik drugostepenog odeljenja RGZ-a.\nSednicu je otvorio jedan od potpredsednika Saveza, osnivač i vodeći partner advokatske kancelarije Vuković i partneri, gospodin Dejan Vuković.\nNeke od interesantnih tema o kojima su članovi diskutovali na sednici su:\nUsvajanje Akcionog plana Saveza za period 2020/22;\nPredstavljanje rezultata ankete koja je sprovedena među jedinicama lokalne samouprave o postupku ozakonjenja u Srbiji, na osnovu koje je evidentno da se postojeći zakonski rok za završetak ozakonjenja neće ispoštovati, da je neophodna digitalizacija postupka ozakonjenja i veći broj lica angažovanih na rešavanju predmeta;\nPredstavljanje novina u radu RGZ-a i diskutovalo se sa članovima o načinu upisa u katastar u pogledu različitih vrsta upisa;\nČlanovi su ukazali da je konverzija zemljišta uz naknadu veliko breme domaćoj privredi, kojom se samo usporava dalji razvoj i investicije, zbog čega najviše država trpi;\nSavez je nakon izborne sednice imao niz aktivnosti i inicijativa, a strukturno je ojačan sa još četiri nova člana Saveza.\nPredsedništvo Saveza kooptiralo je novog člana u predsedništvo u skladu sa Poslovnikom o radu, pa je ispred Agencije za privredne registre, za potpredsednika Saveza izabrana gđa Tanja Vukotić Marinković.\nViše informacija o radu Saveza možete pogledati na sledećem linku: https://naled.rs/savez-za-imovinu-i-investicije


Zvezda na korak do titule - Odbojka, Ostali sportovi, Top News\nAleksandar Milosavljević 15.04.2013., 22:39\nOdbojkaši Crvene zvezde savladali su Partizan Termoelektro u drugoj utakmici finalne serije plej ofa Viner Štediše lige sa 3:1 (25:20, 25:18, 22:25, 25:21) i nalaze se na korak do odbrane titule šampiona Srbije pošto im nedostaje još jedna pobeda.\nCrveno-beli su tokom većeg dela prvog seta imali prednost koju su postepeno povećavali. Na kraju dolaze do zasluženog vođstva od 1:0, a Zvezdin korektor Dušan Petković je nastavio sa sjajnim partijama.\nZvezda je nastavila sa dobrom igrom i u drugom setu. Vrlo brzo su došli do prednosti i sigurnom realizacijom na kraju ovog perioda igre duplirali prednost.\nPosle rezultatskog egala na početku trećeg seta izabranici Duška Nikolića ponovo dolaze do solidne prednosti na drugom tehničkom tajm autu. Ipak, odbojkaši Partizana se bude i prave neverovatan preokret. Zadržavaju vođstvo i smanjuju rezultat na 2:1.\nU četvrtom setu Zvezda nije dozvolila crno-belima da se razigraju i čuvala je prednost koju je stekla na početku ovog dela igre. Na kraju crveno-beli su zasluženo dolaze do pobede i sada se nalaze na korak do odbrane titule šampiona Srbije.\nPonovo je najbolji u Zvezdi bio, kao i u prvom meču, korektor Dušan Petković koji je ovoga puta zabeležio 27 poena. Nemanja Jakovljević je takođe pružio odličnu partiju sa 18 osvojenih poena, dok je u Partizanu najbolji bio Marko Nikolić sa 15 poena.\nTreći duel finalne serije između Partizana i Crvene zvezde na programu je 23. aprila od 20:30 časova, a trenutni rezultat je 2:0 za crveno-bele.\nPrethodna vest Bokan: Radonjić ide u Zvezdu!\nSledeća vest Vidal nosi Staru damu ka tituli\nVidal nosi Staru damu ka tituli


Novi pritisci iz Brisela zbog Rusije\nNovi pritisci iz Brisela zbog Rusije\n17 decembra 2014\nEvropska komisija izneće pred Srbiju i konkretan zahtev da uskladi svoju spoljnu politiku sa EU. To bi u prevodu moglo da znači da će biti pojačan pritisak na Beograd da uvede sankcije Rusiji.\nOvo će, kako „Novosti“ saznaju, uz listu kosovskih zadataka, biti još jedan uslov Brisela našoj zemlji na njenom putu ka članstvu u evropskoj porodici.\nAmbasadori država članica, pripremajući teren za današnju sednicu Saveta ministara EU, prošle nedelje načeli su ovu temu koja je, iako se u zaključcima pominje samo načelno, dobila značajne razmere.\nEvropska komisija je specijalno za tu priliku pripremila i posebnu statistiku, u kojoj se, nominativno, odluku po odluku, sagledalo koliko se Beograd „ravna“ sa spoljnopolitičkim stavovima Brisela.\n– Srbija u ovom domenu ima veoma loše rezultate. Po pitanju usaglašavanja sa spoljnom politikom EU najgora je na Balkanu! Tako nizak procenat usaglašenosti ima još samo Turska – naglašava naš sagovornik, dodajući da se, sa druge strane, kao „dobar đak“, ističe – Albanija.\nPrema ovim izvorima, Srbija i Turska su se saglasile sa svega nekoliko deklaracija, dok je Tirana, s druge strane, navodno postigla saglasnost i do devedeset odsto.\n– Nije reč samo o Ukrajini i Rusiji, već i o Siriji, Iraku i drugim temama – naglašava izvor „Novosti“ i dodaje da će EU vrlo brzo ozbiljnije istaći ovo pitanje, jer smatra da je krajnje vreme da se počne s postepenim usaglašavanjem.\nNa tome nije insistirala samo Nemačka, već, kako saznajemo, većina zemalja učesnica u debati. Naš sagovornik prenosi i kako se konkretno jedna zemlja usaglašava s EU. Postupak je sledeći: ili se napiše saopštenje slične sadržine koje je već objavila EU, ili se samo istakne da se dotična zemlja slaže s određenom deklaracijom, što administracija u Briselu potom navede u svom dokumentu.\nHAN: PRVO SPORAZUM, PA POGLAVLjA\nEvropski komesar za susedsku politiku i pregovore o proširenju Johanes Han izjavio je juče da će Srbija moći da otvori prva poglavlja u pregovaračkom procesu tek nakon što primeni sve što je predviđeno Briselskim sporazumom:\n– Ostao je niz stvari koje treba primeniti i to sam jasno objasnio vlastima Srbije tokom nedavne posete Beogradu.\nKomesar je izjavio da to što u Prištini nekoliko meseci nije bilo vlade ne predstavlja izgovor za odlaganje sprovođenja onih stavki koje Srbija sama može da izvede.


Sve košarkašice Danske upisale su se u listu strelaca, najefikasnija je bila Mari Nilsen sa 18, dok je u poraženoj ekipi Božana Zlatičanin bila najbolji strelac sa sedam poena.\nKadetkinje naših južnih komšija su iz igre šutirale 5/40, slobodna bacanja 2/8, a nije im pomoglo ni što su imale 33 skoka jer su suparnice bile daleko bolje: Dankinje su ostvarile čak 69 skokova, 32 puta "ukrale" loptu rivalkama, pa je na kraju selekcija Albanije, uz čak 57 izgubljenih lopti, doživela nesvakidašnje visok poraz.\nViše nego ubedljive, poput kadetkinja Danske, bile su i 16-godišnje reprezentativke Slovenije. One su pobedile Škotsku sa 117:26 (32:3, 25:9, 30:4, 30:10), takođe na "B" prvenstvu Evrope koje se održava u Makedoniji.\nOba poražena tima su u pomenutom, drugom kolu, ubedljivije poražena u odnosu na prvo: Albanija je na startu takmičenja izgubila od Švajcarske sa 79:29, a Škotska od Irske sa 88:43.\nŽenska kadetska košarkaška reprezentacija Albanije\nŽenska kadetska košarkaška reprezentacija Škotske\nŽenska kadetska košarkaška reprezentacija Slovenije


Inđija: Bogat program Kulturnog centra u decembru – RTV Centar Srem\n28/11/2016 sofija Glavno, Inđija, Kultura, Vodimo Vas 0\nIz Kulturnog centra u Inđiji najavaljuju bogat program za decembar. Pored niza pozorišnih predstava, 04. Decembra biće održan koncert muzičke škole „Mjuzik harmoni“ iz Novog Sada kao uvertira osnivanju njihovog ogranka u Inđiji.\nKoncertom novosadske muzičke škole „Mjuzik harmoni“ 04. decembra u inđijskom Kulturnom centru najavljuje se početak rada njihovog ogranka u ovom sremskom gradu. Prema rečima Marka Rodića , direktor muzičke škole , ogranak u Inđiji trebao bi sa radom da počne u februaru sledeće godine.\n„Ovim koncertom želimo Inđinčanima da približimo rad naše škole.Koncert počinje u 18 časova i ulaz je slobodan. Naša škola postoji 11 godina i do sada je kroz nju prošao veliki broj talentovanih mladih pevača i muzičara“, ističe Rodić.\nPored koncerta muzičke škole, predstavnici Kulturnog centra najavljuju niz događaja u decembru. Pozorišna predstava „Primadone“ u kojoj uloge tumače Tanja Bošković i Rada Đurićin na programu je 03. Decembra sa početkom u 20 časova. Cena karte je 700 dinara. Pored ove, u dece,bru biće odigrano još nekoliko pozorišnih predstava kaže Ružica Jovanović, vd direktora Kulturnog centra u Inđiji.\n„08. decembra u okviru projekta „Kulturni napad“, Akademije umetnosti iz Novog Sada biće izvedena predstava „Ćuti i pevaj“ u kojoj glumci na nesvakidašnji način govore o svakodnevnom životu. Povodom 500 godina od smrti Šekspira, 15. decembra učenici inđijske Gimnazije izvešće predstavu „Romeo i Julija“. Cena ulaznice je simboličnih 150 dinara“, kaže Ružica Jovanović, vd direktora KC Inđija.\nKako ističe Jovanović, za kraj godine, 30. Decembra predviđena je i predstava za najmlađe u izvođenju „Pozorištanca“. „Gudari u novogodišnjoj priči“ igraće u dva termina, od 16 i 18 časova.


pink.rs | Stefanović: Učinjene značajne reforme u MUP\nMinistar unutrašnjih poslova dr Nebojša Stefanović izjavio je danas da su poslednje četiri godine bile godine najznačajnijih reformi u Ministarstvu unutrašnjih poslova.\n- Hteli smo da pokažemo da se o zaposlenima ne brine samo kroz nabavku uniformi, vozila, novog naoružanja i povećanjem plata, već i kroz brigu o njihovom razvoju - poručio je Stefanović na konferenciji "Efekti reforme upravljanja ljudskim resursima u MUP – Mi brinemo o ljudima koji brinu o bezbednosti građana".\n- Danas imamo kandidate koji se takmiče, jer žele da rade u Ministarstvu unutrašnjih poslova - rekao je Stefanović i dodao da je u prethodne četiri godine radni odnos u Ministarstvu zasnovalo oko 3.000 novih policajaca i vatrogasaca, tačnije diplomaca KPU i polaznika COPO i obuke za vatrogasce.\n- Time smo hteli da pokažemo koliko poštujemo sve one ljude koji su ratovali za ovu zemlju, borili se protiv terorizma i kriminala, čija je hrabrost bila ogromna i koji su žrtvovali sopstveni život za odbranu Srbije - istakao je Stefanović.\nMinistar se zahvalio Kraljevini Švedskoj koja je pomogla da se reforme ljudskih resursa u MUP-u sprovedu, kao i svim zaposlenima u Sektoru za ljudske resurse koji su taj veliki posao odradili.\nomoćnik ministra i načelnik Sektora za ljudske resurse Katarina Tomašević istakla je da se Sektor za ljudske resurse, od 2015. godine kada je formiran, trudio da se iz administrativne i kadrovske službe transformiše u moderan sistem upravljanja ljudskim resursima.\novoreći o rezultatima Sektora tokom četiri godine postojanja, Tomašević je istakla da je po prvi put na javnom konkursu izabran direktor policije, a nakon toga i na brojnim internim konkursima izabrani su načelnici policijskih uprava.\n- Nastojali smo da prepoznamo i osmislimo najbolji model napredovanja koji će omogućiti karijerni razvoj policijskih službenika - istakla je Tomašević i dodala da je, takođe, uveden nov model ocenjivanja i izrađen Katalog sa opisima radnih mesta za policijske službenike. Uvedene su, kako je rekla, i kategorije državnih službenika i nameštenika sa opisima poslova, a izvršena je i kategorizacija organizacionih jedinica Ministarstva.\n- Na osnovu objektivnih kriterijuma baziranih na opisima poslova i zadacima radnog mesta sprovedena je reforma plata - rekla je Tomašević i dodala da je uveden i psiho-test u proces selekcije, koji je u potpunosti automatizovan i isključuje mogućnost bilo kakvog uticaja.\nTomašević se zahvalila Kraljevini Švedskoj na nesebičnoj pomoći u reformskim procesima i dodala da je za uspeh reformi od izuzetnog značaja podrška koju je Sektoru za ljudske resurse pružao ministar Stefanović.\nSavetnik u ambasadi Kraljevine Švedske Ola Anderson istakao je da Švedska pruža podršku Ministarstvu unutrašnjih poslova od 2004. godine i da je do sada pomogla sa oko 25 miliona evra u raznim oblastima.\n- Jedna od glavnih stvari u reformi Ministarstva unutrašnjih poslova bilo je unapređenje organizacione efikasnosti MUP-a, što je na jedan integrisani način rađeno kroz pružanje podrške za dva ključna koncepta upravljanja – upravljanje sredstvima i strateško planiranje - rekao je Anderson.\nPrema njegovim rečima, podignuti su kapaciteti za upravljanje i uvođenje novih koncepata, što je rezultiralo dobrom strategijom razvoja zaposlenih i to je pionirski rad u državnoj upravi u Srbiji, jer se postavlja temelj za karijerno napredovanje.\n- Vizija Ministarstva da se transformiše u modernu, odgovornu i efikasnu policiju koja garantuje bezbednost i koja je u službi građana, doprinosi razvoju i evropskim integracijama - naveo je Anderson.\nTim lider implementacione agencije IMG Hans Ulens objasnio je da su od 2014. godine sprovedena dva projekta, podrška strateškom razvoju sistema za informacione tehnologije koji je završen, kao i projekat strateškog upravljanja i razvoja kapaciteta za evropske integracije MUP-a, koji bi trebalo da se završi sredinom 2020. godine.\n- Cilj ovih projekata je da se unaprede reforme unutar Ministarstva unutrašnjih poslova - rekao je Ulens i istakao da bi reformski procesi u MUP-u mogli da posluže kao model drugim ministarstvima u Srbiji, ali i drugim zemljama regiona.


Svet - Novosti dana - 29.01.2019 | Sputnjik Srbija\nRusija dozvolila službenicima britanske ambasade da posete Pola Vilana u zatvoru\nRuske vlasti su odobrile predstavnicima britanske ambasade da posete Pola Vilana, koji je u Rusiji uhapšen na osnovu optužbe za špijunažu, saopštila je pres-služba Ambasade Velike Britanije u Moskvi.\nGrčke državne obveznice opet u prodaji\nGrčka je danas pokrenula prodaju državnih obveznica sa rokom naplate od pet godina, što je prva aukcija na međunarodnom tržištu kapitala otkad je država u avgustu prošle godine okončala program uzimanja strane finansijske pomoći.\nAmerički mediji: Šta predviđa „tajni predlog“ Rusije upućen Kimu\nRusija je tajno predložila Vladi Severne Koreje da u toj državi izgradi atomsku centralu u zamenu za prekid severnokorejskog nuklearnog i raketnog programa, piše „Vašington post“, pozivajući se na američke neimenovane izvore.\nFBI nije utvrdio motive masovnog ubice iz Las Vegasa\nAmerički Federalni istražni biro je zaključio istragu o najsmrtonosnijoj masovnoj pucnjavi u modernoj američkoj istoriji bez utvrđivanja motiva za ovaj strašan zločin.\nGde su nestali „ruski najamnici“ koji su krenuli za Venecuelu\nAvionom koji je navodno prevozio najamnike iz Rusije za obezbeđenje predsednika Venecuele Nikolasa Madura leteli su članovi delegacije ruskog sudskog korpusa, piše list „Ultima ora“.\nRusija poziva sve one koji imaju neke planove za vojnu intervenciju u Venecueli da od tih planova odustanu, rekao je za Sputnjik zamenik ministra inostranih poslova Rusije Sergej Rjabkov.\nU slučaju predaje dela južnih Kurilskih ostrva Japanu, raspoređivanje američkih vojnih baza na njima će biti moguće samo uz pristanak Tokija, izjavio je premijer Japana Šinzo Abe.\nSjedinjene Američke Države očekuju da će teritorija Sirije biti potpuno oslobođena od militanata terorističke grupe DAEŠ u narednih nekoliko nedelja, izjavio je novinarima vršilac dužnosti šefa Pentagona Patrik Šenahan.\nVlasti SAD su dale šefu opozicionog parlamenta Venecuele Huanu Gvaidu pristup računima vlade zemlje u američkim bankama, navodi se u saopštenju Stejt departmenta.


By\tAdem Mehmedović Juli 16, 2020\t521\nU vezi s tim, Policijska uprava Zvornik će u sklopu navedene kampanje, preduzeti niz preventivnih i represivnih mjera i radnji kako bi očuvali postojeće stanje bezbjednosti u saobraćaju ali i podigli isto na još veći nivo. U okviru tih aktivnosti, policijski službenici će u saradnji sa predstavnicima auto-moto društva, vršiti podjelu letaka i drugog promotivnog materijala građanima kako bi podigli svijest o važnosti poštovanja saobraćajnih propisa.\nU toku proteklih šest mjeseci ove godine, na području Policijske uprave Zvornik evidentirana je 241 saobraćajna nezgoda, što je za četiri saobraćajne nezgode manje u odnosu na isti period prošle godine. Broj nastradalih lica u tim nezgodama je 91, što je za 15% manje u odnosu na isti period prošle godine. Od ukupnog broja saobraćajnih nezgoda, četiri su sa poginulim licima, 11 saobraćajnih nezgoda sa teško povrijeđenim licima i 46 nezgoda sa lakše povrijeđenim licima, dok su ostale nezgode sa materijalnom štetom.\nIz saobraćaja je isključeno 128 vozila, dok je broj vozača koji su isključeni 417, od čega je 269 vozača isključeno zbog vožnje pod uticajem alkohola a 58 vozača zbog vožnje pod dejstvom opojnih droga ili lijekova koji se ne smiju upotrebljavati prije i za vrijeme vožnje.\nPolicijska uprava Zvornik ovom prilikom apeluje na sve građane da poštuju saobraćajne propise, da vožnju prilagode uslovima i stanju puta, da ne upravljaju vozilom pod dejstvom alkohola ili psihoaktivnih lijekova i tako zaštite svoj ali i živote drugih učesnika u saobraćaju.\n« Služen parastos za stradale Srbe u Zalazju Odgođena "Pančićeva regata" »


Pens i Ternbul pozvali Kinu da izvrši pritisak na Severnu Koreju\nBeta 22. aprila 2017. 09:35\nAmerički potpredsednik Majk Pens i australijski premijer Malkolm Ternbul pozvali su Kinu da izvrši pritisak na Severnu Koreju da se odrekne nuklearnog oružja i balističkih raketa.\nGovoreći na zajedničkoj konferenciji za novinare u Sidneju, Ternbul je rekao da Kina ima priliku i „odgovornost“ da upotrebi ekonomsku moć i izvrši pritisak na Severnu Koreju.\nAmerički potpredsednik je rekao da su „sve opcije na stolu“, ali da je Vašington uveren da će Peking uticati na situaciju sa programom oružja Severne Koreje.\nPens je potvrdio da će SAD poštovati sporazum o migrantima sa Australijom postignut za vreme mandata bivšeg predsednika SAD Baraka Obame, koji je američki predsednik Donald Tramp svojevremeno nazvao „glupim“.\nSporazumom je predvidjeno da se do 1.250 tražilaca azila iz Australije naseli u SAD.\nTramp je ranije izjavio da je „neverovatno razočaran“ jer je Obamina administracija pristala na sporazum sa Australijom koji će omogućiti prijem uglavnom muslimanskih izbeglica u SAD i izrazio ljutnju u telefonskom razgovoru sa australijskim premijerom.\n„Predsednik Tramp je jasno rekao da ćemo poštovati sporazum, ali to ne znači da se divimo dogovoru“, rekao je Pens na konferenciji za novinare.\nPens i Ternbul su ukazali na dugu istoriju vojne saradnje dve zemlje, podsetivši da je Australija bila na strani SAD u svakom većem sukobu posle Prvog svetskog rata i da je imala veliki doprinos u vojnoj kampanji u Iraku i Siriji.


Bimal kupio industriju ulja Sunce iz Sombora - AgroSmart\nKonkretno, kao kupac se pojavljuje firma Bimal invest Beograd, čiji je vlasnik Bimal Brčko, prenosi portal Biznis Info.\nBimal preuzima firmu Novo Sunce, osnovanu 17. decembra prošle godine, a njen osnivač je poznata kompanija Sunce fabrika ulja i biljnih masti Sombor. Dogovor podrazumeva da se imovina kompanije Sunce prenese na firmu Novo Sunce pre preuzimanja od strane Bimala.\nPismo namere o preuzimanju između kompanija Bimal invest i Sunce potpisan je u decembru prošle godine, a posao su u februaru ove godine odobrili regulatori u Srbiji.\nBimal ugovorom stiče udeo od 77% u kompaniji iz Sombora.\nInače, kompanija Sunce imala je udeo od 10 do 20% na tržištu Srbije u 2017. godini kada je reč o proizvodnji sirovog suncokretovog ulja. Takođe je imala do 5% udela u proizvodnji rafinisanog jestivog suncokretovog ulja i sirovog sojinog ulja.\nBimal i Sunce od ranije usko sarađuju u nabavci materijala, otkupu proizvoda i na sličnim poslovima. Mediji su i ranije spekulisali da bi moglo doći do ove akvizicije, navodi portal BiznisInfo.\nBimal Grupa, kako se navodi na sajtu kompanije, lider je u preradi uljarica i žitarica kako u zemlji, tako i u region, sa konsolidovanim prihodom višim od 125 miliona evra godišnje.


pink.rs | Bosna i Hercegovina neće u NATO — ne da Srpska\nIzvor: sputniknews.com, Foto: Pixabay.com ||\nRepublika Srpska nije promenila odnos prema članstvu BiH u NATO. Posle godinu dana pauze, Predsedništvo BiH se usaglasilo oko imenovanja Zorana Tegeltije za predsedavajućeg Saveta ministara Bosne i Hercegovine, ali su doneli odluku i u vezi sa odnosom te zemlje i NATO-a. Ipak, to nije korak ka članstvu u Alijansi.\nOdluka o imenovanju novog predsednika Saveta ministara biće dostavljena u dalju proceduru Komisiji za pripremu izbora Saveta ministara Predstavničkog doma Parlamentarne skupštine BiH. Što se tiče NATO-a, dogovoreno je da BiH u sedište Alijanse u Brisel pošalje svoj plan i program reformi, dok će detalji sporazuma biti poznati naknadno.\nSaradnja nije članstvo u NATO\nStručnjak za bezbednost i politički analitičar Predrag Ćeranić za Sputnjik kaže da taj dokument još niko nije video, ali je sasvim sigurno da se u njemu govori samo o saradnji sa NATO-om, a ne o putu u članstvo u ovu vojnu Alijansu.\n„Dakle, ako su Rusi rekli da to nije dokument poput ANP-a, onda ne znam zašto mi u to ne bismo verovali. Dobro je da je postignut sporazum o formiranju novog saziva Saveta ministara, u kome će biti predstavnici onih političkih partija koje su pobedile na izborima. Srpska će imati jednu homogenu situaciju u izvršnoj vlasti. Oni koji su napravili vlast u RS, sada će, kako se stvari odvijaju, biti u prilici da naprave vlast i na nivou BiH“, objašnjava naš sagovornik.\nRS prati Srbiju \nĆeranić napominje da, što se tiče NATO-a, Milorad Dodik je jasno rekao da je RS vojno neutralna i da to neće ništa promeniti. I da Sarajevo usvoji bilo kakav dokument koji bi imao veze sa putem u NATO, on ne bi mogao da prođe bez saglasnosti Republike Srpske.\n„Dodik kao član Predsedništva BiH uvek može da posegne za institutom — ’vitalni nacionalni interes‘ i da Skupština RS obustavi svaku odluku Predsedništva BiH za koju se proceni da ugrožava vitalni nacionalni interes RS. Dodik je zato i napravio široku koaliciju u vlasti, a nije morao, upravo jer je želeo da ima dvotrećinsku većinu u Narodnoj skupštini, kako bi kao srpski član Predsedništva BiH imao većinu u ovakvim situacijama“, objašnjava Ćeranić.\nSrpski član Predsedništva BiH Milorad Dodik rekao je da će Republika Srpska pratiti sve oblike saradnje koje sa NATO-om ima Srbija. RS želi da sarađuje, ali ne želi da pruži bilo kakav doprinos integraciji u Alijansu, poručio je on nakon postizanja dogovora o predsedavajućem Saveta ministara i usvajanja dokumenta koji će biti dostavljen NATO-u.\nEVO KAKO SU STVORENE HRVATSKA I BOSNA I HERCEGOVINA: Izetbegović je definitivno stvorio islamski terorizam u Evropi! (VIDEO)\nBosna i Hercegovina NE PODRŽAVA članstvo samoproglašenog Kosova u međunarodnim organizacijama!\nDodik NATO-u: Neću podržati, pridržavam se rezolucije Narodne skupštine Republike Srpske o vojnoj neutralnosti\nNATO pozvao Makedoniju da počne pregovore o članstvu - Makednija odbila?


Šivaća mašina ponovo "štepa" u Srbiji\nŠivaća mašina ponovo „štepa“ u Srbiji\nM. D. 7. maja 2016. 22:00\nŠivaća mašina ponovo „štepa“ u Srbiji i vratila se iz pogona propalih, nekada svetskih poznatih giganata u proizvodne hale malih, srednjih i velikih preduzeća koja poslednjih godina ponovo osvajaju tržište regiona, EU, Rusije i sveta.\nSrpski tekstilci digli su se iz „pepela“, pošto su posle 2000. godine bili suočeni sa kriminalnom privatizacijom, a zatim i navalom kineske robe i sive ekonomije sa Dalekog istoka koja ih je skoro dokusurila.\nIpak, tekstilna industrija je uspela da se oporavi i danas predstavlja četvrtu po redu izvoznu granu u Srbiji, sa izvozom vrednim više od milijardu dolara u 2015. godini, piše Nacionalna poslovna revija, čiji su osnivači Privredna komora Srbije i Ekonomski institut.\n„Usponu ovog sektora najviše je doprineo prvi sporazum koji je Srbija 2005. potpisala sa EU i to iz oblasti tekstila, odnosno o plasmanu našeg tekstila bez carina. To je pokrenulo proizvodnju teksila, ali i kože i obuće u zemlji. Posle toga počinju da dolaze strani investitori koji ovde podižu proizvodne pogone računajući na olakšice i podsticaje i već po tradiciji obucenu i kvalitetnu radnu snagu“, izjavio je sekretar Udruženja za industriju tekstila, odeće, kože i obuće PKS Milorad Vasiljević.\nKako kaže, blizina EU tržišta i mogućnost izvoza iz Srbije u Rusiju na osnovu Sporazuma o slobodnoj trgovini sa Rusijom samo su bile neke od pogodnosti za njih.\nU to vreme polako počinju da jačaju i male porodične firme koje su u startu bile diskriminisane državnom politikom podsticaja i olakšica za strane investitore.\n„Ove godine je to promenjeno novom uredbom Vlade, pa su domaći investitori u šansama i mogućnostima izjednačeni sa stranim“, kaže Vasiljević.\nU Srbiji danas u tekstilnom sektoru posluje 2.000 preduzeća, u kojima je u proizvodnji tekstila zaposleno 40.000, a u proizvodnji kože, predmeta od kože i obuće 10.000 radnika.\nU decembru prošle godine prosečno isplaćena zarada bez poreza i doprinosa u industriji tekstilnih prediva i tkanina bila je 38.107 dinara, a u industriji odevnih predmeta i krzna 28.186 dinara. Prosečna zarada bez poreza i doprinosa u industriji kože i obuće iznosila je 32.757 dinara.\nKoliko su se proizvođači tekstila, obuće i ostalih proizvoda od tkanina i kože za kratko vreme oporavili svedoči činjenica da je Srbija danas treća u svetu po proizvodnji čarapa. U 2015. od ukupnog izvoza tekstila oko 20 odsto bile su čarape, a vrednost izvoza hulahop čarapa samo u Rusiju prošle godine iznosio je skoro 69 miliona dolara, pokazuju podaci Republičkog zavoda za statistiku.\n„Danas je u Srbiji obim proizvodnje dečjeg tesktila veći nego u svojevremeno u celoj SFRJ! Dečji tekstil najviše se izvozi u zemlje regiona, ali i u EU i Rusiju“, dodao je Vasiljević.\nUskoro ćemo pri ambasadama imati menadžere izvoza, stručne ljude koji će najpre proći obuku za taj posao i to bi, prema njegovim rečima, u odredenom broju zemalja trebalo da zaživi već u drugoj polovini godine.\nSledeće nedelje dolaze predstavnici jedne austrijske firme koja se bavi proizvodnjom dečjeg tesktila, takođe jedna italijanska firma već traži lokaciju za svoj pogon i želi da uposli 250 radnika, a investitor iz Čikaga namerava ovde da otvori proizvodnju za 200 radnika, dodao je Vasiljević.\n„Dobar proizvod uvek nađe put do kupca. Nedavno je kod nas u fabrici bila jedna delegacija iz Francuske. Bili su, blago rečeno, šokirani kada su videli kako je naša obuća kvalitetna“, izjavio je vlasnik fabrike Baldino koja je vodeći srpski proizvođač dečje obuće Blaža Lazarev.\nSrbija je 2000. godine bila na 195. mestu zemalja dobavljača tekstila u EU, a prošle godine na 18.\nNajveći izvoznici tekstila kada je reč o stranim investitorima u Srbiji su Vali iz Valjeva sa 100 miliona dolara godišnjeg izvoza, Fijorano iz Sombora sa 43 miliona i Modital iz Zrenjanina sa 28 miliona dolara.\nOd firmi sa domaćim kapitalom najveći izvoznici su Ep-belt Loznica 12 miliona dolara, Sanateks Sjenica devet miliona dolara, B-eksport Čačak 7,5 miliona dolara i Jasmil Arilje 5,3 miliona dolara.\nU Srbiji, u perspektivi, u tekstilnoj industriji može da se zaposli veliki broj ljudi, od 100.000 do 150.000, i sve veći broj stranih firmi želi da premesti svoje proizvodne pogone sa Dalekog istoka u Srbiju.\nUvoz tekstilne i kožarsko-prerađivačke industrije prošle godine je iznosio 1,3 milijarde dolara.\nU strukturi uvoza najviše su učestvovali proizvodi: pamučne potkošulje, čarape, prediva od najlona ili poliamida, trikotažne tkanine, muške pamučne pantalone, trikotažni odevni predmeti, impregnirane tkanine, pamučni proizvodi, prediva, džemperi.\nArtikli su se uvozili najviše iz EU (Italije i Nemačke), zatim iz Kine, Turske, Vijetnama, Bangladeša i Indije.\nA kada je reč o plasmamu našeg tekstila i obuće u inostranstvo, u 2015. najviše se izvozilo u EU (70 odsto), pre svega u Italiju i Nemačku, zatim u Rusiju, BiH, Crnu Goru, Makedoniju, Hrvatsku i Sloveniju.


Izvještaj o realizaciji Strategije unapređenja podsticajnog okruženja za djelovanje NVO 2018-2020 za 2018. godinu | NVOinfo\nYou are here: Naslovna / Izvještaj o realizaciji Strategije unapređenja podsticajnog okruženja za djelovanje NVO 2018-2020 za 2018. godinu\nVlada Crne Gore donijela je Strategiju unaprjeđenja podsticajnog okruženja za djelovanje nevladinih organizacija 2018-2020 sa Akcionim planom 11. januara 2018. godine.\nOpšti cilj Strategije je unaprjeđenje pravnog i institucionalnog okvira za djelovanje NVO i jačanje saradnje javne uprave i NVO u procesu kreiranja i primjene javnih politika, uvažavajući njihove različite, ali komplementarne uloge i odgovornosti u ovom procesu.\nU 2018. godini planirana je realizacija 23 od ukupno 34 aktivnosti koje definiše Akcioni plan za realizaciju Strategije, odnosno 2/3 Akcionog plana.\nOd planiranih 23, realizovano je 11, odnosno 47,82%, aktivnosti, započeta je realizacija četiri, odnosno 17,39% aktivnosti. Nerealizovanih aktivnosti u 2018. godini je bilo osam, odnosno 34,78%.\nKljučni razlozi za nepravovremenu realizaciju nekih od aktivnosti su neblagovremene izmjene normativnog okvira i institucionalnih promjena, na osnovu kojeg ih je, u cilju izvjesne održivosti rezultata, bilo svrsishodno realizovati. Pomenuti normativni okvir obuhvata nedonošenje Zakona o volontiranju, izmjene Zakona o računonovodstvu, ali i kasnije donošenje Uredbe o izboru predstavnika NVO u radna tijela organa državne uprave i sprovođenju javne rasprave u pripremi zakona i strategija, u junu 2018. godine.\nKljučni izazov i dalje predstavlja realizacija aktivnosti iz oblasti filantropije, socijalnog preduzetništva i volonterizma. Izazov postoji u pogledu donošenja izmjena Zakona o računovodstvu, tačnije, neophodna je izmjena postojećih propisa, odnosno donošenje podzakonskog akta kojim bi se definisala sadržina i forma finansijskih izvještaja posebno za NVO. Izradi Zakona o volonterizmu pristupilo se u 2019. godini. Programom rada Vlade Crne Gore za 2019. godinu planirano je donošenje ovog zakona za III kvartal 2019. godine.\nImajući u vidu postojeće izazove, preporuka je da se u ovim oblastima pristupi intenziviranju aktivnosti iz Akcionog plana.\nNajviše realizovanih aktivnosti je iz poglavlja 1 Akcionog plana- Institucionalni okvir za vršenje poslova od značaja za saradnju s NVO i 3- Finansijska održivost NVO. Najviše nerealizovanih aktivnosti je iz poglavlja 4- Uloga NVO u socio-ekonomskom razvoju.\nBroj indikatora koje je trebalo ostvariti u 2018. godini je 30 (za 23 aktivnosti). U potpunosti je ostvareno 46% indikatora (14), 10% je djelimično ostvareno (3), dok 44% indikatora nije ostvareno (13).\nPregled realizacije Akcionog plana u 2018. godini prema poglavljima\n1.Institucionalni okvir za vršenje poslova od značaja za saradnju sa NVO\n100% realizovano (3/3)\n2.Učešće NVO u kreiranju i primjeni javnih politika\n33,4% realizovano (2/6)\n33,4% nerealizovano (2/6)\n33,4% djelimično realizovano (2/ 6)\n3.Finansijska održivost NVO\n75% realizovano (3/4)\n25% nerealizovano (1/4)\n4.Uloga NVO u socio-ekonomskom razvoju\n20% (u toku 1/5)\n80% nerealizovano (4/5)\n5.Uloga NVO u procesu pristupanja EU\n66,7% realizovano (2/3)\n33,4% nerealizovano (1/3)\n6.Praćenje, izvještavanje i evaluacija realizacije Strategije i Akcionog plana:\n50% realizovano (1/2)\n50% nerealizovano (1/2)\nPREPORUKE ZA EFIKASNIJU REALIZACIJU AKCIONOG PLANA I ODRŽIVOST POSTIGNUTIH REZULTATA\n•Preporučuje se održavanje koordinacionih sastanaka sa predstavnicima ministarstava iz kategorije visokorukvodnog kadra u cilju razmatranja pitanja važnih za efikasniju primjene Zakona o nevladinim organizacijama.\n•Preporučuje se Ministarstvu javne uprave da organizuje drugi konsultativni sastanak „Kako unaprijediti okruženje za djelovanje NVO do 2020 – Izazovi i mogućnosti realizacije Strategije unapređenja podsticajnog okruženja za djelovanje NVO 2018- 2020“, sa predstavnicima nevladinih organizacija.\n•Preporučuje se nastavak sprovođenja edukacija u cilju kvalitetnije primjene Zakona o nevladinim organizacijama i Uredbe o izboru predstavnika NVO u radna tijela organa državne uprave i sprovođenju javne rasprave u pripremi zakona i strategija.\n•Preporučuje se inteziviranje promotivnih aktivnosti posvećenih afirmaciji servisa e-participacije, baze o finansiranim projektima nevladinih organizacija iz javnih izvora i platforme NVOinfo.\n•Preporučuje se nadležnim ministarstvima- nosiocima aktivnosti da preduzmu mjere za efikasniju realizaciju aktivnosti iz oblasti filantropije, socijalnog preduzetništva i volonterizma.\nSavjet za saradnju organa državne uprave i NVO razmatrao je Izvještaj o realizaciji Strategije unapređenja podsticajnog okruženja za djelovanje NVO 2018-2020. za 2018. godinu na šestoj sjednici, održanoj 22. jula 2019. godine. Ocijenjeno je da je Izvještaj vrlo kvalitetno pripremljen, sadržajan i objektivan u odnosu na prikaz ostvarenih rezultata, kao i pogledu datih preporuka za unapređenje stanja u pojedinim oblastima, prvenstveno ulozi nevladinih organizacija u socio-ekonomskom razvoju.\nIzvještaj o realizaciji Strategije unapređenja podsticajnog okruženja za djelovanje NVO 2018-2020. za 2018. godinu


Radnici Goše spremaju tužbe » Opozicionar\nPrivredni sud u Požarevcu doneo je juče odluku o otvaranju stečaja u Fabrici šinskih vozila "Goša" koja je izazvala veliko nezadovoljstvo među zaposlenima, odlučnim da se tom procesu suprotstave pravnim putem, ali i protestima.\nOn dodaje da će Radiša Savić, generalni direktor Goše, koga je postavio Lisnart, ući u anale kao neko ko se na toj funkciji nalazio svega osam dana pri tom ne pokazavši nikakav interes za opstanak fabrike.\n– U Privrednom sudu u Požarevcu on se juče pojavio samo iz dva razloga. Prvi je bio da otkaže punomoć advokatima, a drugi da bi na pitanje sudije da li se protivi odluci o stečaju odgovorio da nema ništa protiv. To je nas radnike učvrstilo u mišljenju da iza Lisnarta stoji bivši vlasnik Goše, slovačka ŽOS Trnava, kojoj je takođe u interesu da fabrika ode u stečaj. Svojim ponašanjem Vlada Srbije je omogućila sprovođenje tog procesa – tvrdi Vujičić.\n– Danas ili sutra ćemo razgovarati sa našim advokatima kako bi se konsultovali o narednim koracima koje ćemo preduzeti. Ono što je sasvim jasno je da ćemo svoja prava pokušati da zaštitimo kako pred domaćim tako i međunarodnim sudovima. U slučaju da se odluka o stečaju održi, naš zahtev je da oni koji će biti prvi namireni budu upravo radnici. Ozbiljno razmišljamo i o organizovanju protesta protiv stečaja koji će se zbiti ili ovde u Smederevskoj Palanci ili u Beogradu ispred zgrade Vlade Srbije. Takođe, ako se odlučimo na takav potez, veoma je izvesno da ćemo se povezati sa drugim radnicima u Srbiji koji su nezadovoljni stanjem u svojim kolektivima. To je izgleda jedino rešenje jer državu radnici zanimaju samo kad ih treba slati u rat ili da izađu na glasanje, ali ne smatra da je dužna da im stvori uslove za rad i egzistenciju – navodi Vujičić.


фебруар 14 2020\nOve godine se održavaju predsednički izbori u Americi. Branilac titule, Donald Tramp, još uvek očekuje da Demokratska stranka izabere odgovarajućeg izazivača na svojim unutarstranačkim izborima.\nJedan od ozbiljnijih pretendenata na presto u američkom DS-u je Majkl Blumberg, milijarder i bivši gradonačelnik Nju Jorka, ujedno najstariji i najbogatiji od svih demokrata.\nMeđutim, godine mu nisu prepreka da shvati da se danas, u digitalno doba, izbori dobijaju u online etru. Uz praktično neograničena sredstva kojima raspolaže, jedan je od najaktivnijih na društvenim mrežama i trenutno vodi najupečatljiviju kampanju.\nKako navodi magazin ,,Wired’’ u članku Stižu nam influenserski izbori, Majkl Blumberg je u okviru svoje predsedničke kampanje platio influensere na društvenim mrežama da ga prikažu kao ,,kul tipa’’.\nPri tom je angažovao influensere koji imaju milionsku armiju pratilaca. Blumbergova kampanja nije ni prva ni poslednja koja pokušava da stekne kredibilitet putem online influensera.\nStartapovi i medijski stratezi širom SAD pokušavaju da se adekvatno pozicioniraju kako bi postali deo ovog novog talasa političkog marketinga.\nIzbori 2020. godine će, nažalost, najverovatnije obilovati plaćenim reklamama na društvenim mrežama na stranicama fitnes blogera, poznatih kuca sa instagrama, jutjubera i ostalih viralnih izvora.\nIzbori 2016. godine bili su pokazna vežba kako kandidati i njihove pristalice mogu da upregnu društvene mreže za širenje informacija (kao i dezinformacija).\nOve godine, angažovanje influensera i kreiranje memova se vrši neskriveno i mnogo direktnije.\nMeme2020, nova kompanija koja je preplavila internet memovima za Blumbergovu kampanju, u vlasništvu je Mika Purzickog, čoveka sa bogatim iskustvom u objavljivanju nekvalitetnog ali viralnog sadržaja, koji je poznat još i kao lider marketinške kompanije Jerry Media koja stoji iza naloga @FuckJerry.\nPre angažovanja Meme2020, Blumberg je angažovao agenciju Tribe, koja je plaćala influenserima po 150 dolara za slike i klipove koji podržavaju Blumbergovu kandidaturu.\nNedovoljno regulisana oblast\nRegulativa na ovom planu je još uvek u sivoj zoni. Za razliku od komercijalnih objava koje podležu propisima, politički oglasi su još uvek nedovoljno regulisani.\nSvako ko prati bilo kog člana Kardašijan dinastije, primetio je #ad tegove na njihovim postovima koji reklamiraju laksative ili druge medikamente.\nFederalna izborna komisija još uvek nije postavila koherentni korpus propisa za online političko oglašavanje, izuzev određenih uslova u pogledu objavljivanja izvora.\nIndividualne platforme kreiraju sopstvenu strategiju vezanu za politički marketing. TikTok je na primer nedavno potpuno zabranio politički marketing.\nDruge kompanije uglavnom igraju na sigurno i pokazuju veliku dozu opreza.\nMae Karwowski, generalni direktor influenserske agencije Obvious.ly, je oprezan kada je u pitanju ulazak u poltičku arenu. ,,Najgori scenario je kada se neko, koga uopšte ne zanima politika, obraća samo zato što je plaćen. To je jedna velika medveđa usluga za našu zemlju.”\nNeke kompanije se opredeljuju za nenovčane nadoknade influenserima, omogućavajući im pristup političarima, što je ponekad efektnije od novčane naknade.\nPozivaju se na VIP sastanke, političari prave selfije sa influenserima i postavljaju im pitanja bez propagandnih pretenzija, kako bi na taj način doprli do njihovih brojnih pratilaca.\nOno što je posebno zanimljivo je da se desničarske stranke generalno bolje snalaze na polju online nastupa i progresivne stranke mogu dosta od njih da nauče.\nRepublikanci mnogo bolje rade digitalni marketing od Demokrata i pokazuju bolje razumevanje kada su u pitanju suptilne promene političkog pejzaža. Predsednik Tramp se u tom smislu smatra pionirom u stvaranju novih pristalica uz pomoć internet influensera.\nDa li će Amerikanci prihvatiti ideju da atraktivni ljudi i simpatične mace koje prate na društvenim medijima mogu biti i izvori političkog uticaja? U svakom slučaju, uticaj influensera na glasače može daleko da prevaziđe uložena sredstva za njihov plasman u medijima.”\nNeki kandidati su i sami uspeli da se pretvore u influensere, poput demokratske predstavnice, Alexandria Ocasio-Cortez koja je izgradila svoj brend (AOC) zahvaljujući zapaženom prisustvu na Tviteru i Instagramu i brojnim pratiocima.\nIpak, političar sa takvom vrstom digitalne harizme su još uvek prilično retki.\nPoslednje, ali ne i najmanje važno pitanje je kako će glasači prihvatiti ovu vrstu oglašavanja.\nPolitički marketing u Srbiji\nU Srbiji je ovakav vid političkog marketinga još uvek na značajno nižem nivou, iz brojnih razloga. Prvi je možda vezan za političku kulturu i pismenost.\nIako broj korisnika društvenih mreža neprestano raste i po tome pratimo pa čak i pretičemo razvijene zemlje, one se kod nas još uvek koriste kao sredstvo za razonodu i zabavu.\nS druge strane, političke stranke, čast izuzecima, još uvek nisu na adekvatan način prepoznale i iskoristile moć digitalnog marketinga.\nNedostaju profesionalno rađene kampanje i jasne poruke, kao da su i sami akteri svesni da je glasačko telo u Srbiji još uvek teško odvojiti od televizije kao glavnog informativno-propagandnog medija.\nPrimećuje se odsustvo stručnog kadra u timovima koji rade online kampanje domaćih političara, što se ne može pravdati nedostatkom materijalnih sredstava, posebno imajući u vidu relativno niske cene oglašavanja na lokalu.\nIzuzeci su u ovom slučaju vladajuća stranka koja je vešto ovladala svim tehnikama manipulacije i ubeđivanja, uključujući i digitalne medije, kao i stranka ,,Dosta je bilo’’, koja se malo ozbiljnije bavi svojim online nastupom. Ostali su ili ispod proseka ili nisu vredni pomena.\nI kod nas je slučaj da desničarske stranke imaju bolji odjek, prvenstveno zbog precizno targetirane publike kojoj se obraćaju, kao i zbog jednostavnih i konciznih poruka u okviru njihovih siromašnih ali emotivno nabijenih političkih agendi.\nU celoj toj priči se zaboravlja osnovna stvar.\nDa li su izbori ikada bili tako udaljeni od osnovnih načela demokratije?\nDa li je ikada bilo manje ideologije, a više propagande i manipulacije?\nKakva je uloga tradicionalnih medija?\nDa li čovek koji želi da donese informisanu odluku ima više koristi ili štete od praćenja digitalnih medija uoči izbora?\nOva i slična pitanja koja će postajati sve aktuelnija u godinama koje dolaze i sa novim biračima i generacijama koji će koristiti isključivo internet kao sredstvo informisanja, pa čak i u Srbiji.\nDo tada, možda zapratim Baku Praseta, da proverim da ne iskoči neka sublimirana poruka – brže, jače, bolje.\nInspiracija za ovaj tekst je članak iz Wired magazine ,,The Influencer Election is Here“ i korišćeni su prevedeni delovi navedenog teksta.\nDruštvene mreže i ostali vašari taštine\tKorona infodemija i 10 ličnih pouka\n16 фебруара, 2020\t@ 8:51 am\n15 септембра, 2020\t@ 10:36 am\n4 новембра, 2020\t@ 5:03 pm


Iako se povećanjem neoporezivog dijela plate, odnosno osnovnog ličnog odbitka i odbitka po osnovu izdržavanih članova porodice, te umanjenjem i ukidanjem naplate određenih taksi, Republika Srpska odrekla dijela poreskih prihoda u korist privrede i radnika, naplata javnih prihoda u ovoj godini nastavlja stabilan trend.\nPosmatrano od početka godine, naplata direktnih poreza je u periodu januar-septembar ove godine iznosila 371,3 miliona maraka, što je za oko 30 miliona maraka ili devet odsto više nego u istom periodu prošle godine. Najveći rast naplate ostvaren je kod poreza na dobit, koji je naplaćen u iznosu od 184,9 miliona maraka, što je za 17,9 miliona KM ili 11 odsto više nego u istom periodu prethodne godine. Značajan rast naplate bilježi se i kod poreza na dohodak, koji je naplaćen u iznosu od 152,2 miliona KM, što je za 6,8 miliona KM ili pet procenata više. Veća naplata ostvarena je i kod poreza na nepokretnosti i to za 4,6 miliona KM ili 28 odsto više nego u prvih devet mjeseci 2020. godine.\nNaplata doprinosa je u periodu januar-septembar ove godine iznosila 1,316 milijardi maraka i veća je za 116,7 miliona KM ili 10 odsto nego u istom periodu prošle godine,\nodnosno za oko 153 miliona maraka ili 13 odsto više nego u istom periodu 2019. godine, koja nije bila opterećena krizom izazvanom pandemijom.\nKod ostalih javnih prihoda naplata je u prvih devet mjeseci ove godine iznosila 350,1 miliona KM, što je za 68,4 miliona KM ili 24 odsto više. U tom segmentu javnih prihoda, takse i naknade su naplaćene u iznosu od oko 209 miliona maraka ili 16 odsto više, dok je po osnovu naknada za priređivanje igara na sreću naplaćeno ukupno 48,7 miliona maraka ili 52 procenta više. Takođe, povećana je i naplata prihoda po osnovu koncesionih naknada, kazni i ostalih javnih prihoda.\nKada je u pitanju samo septembar ove godine, naplata je iznosila 219,5 miliona KM, što je na nivou naplate iz septembra prošle godine, dok je u odnosu na septembar 2019. godine naplata veća za 27 miliona KM ili 14 odsto. Rast naplate u septembru ove u odnosu na septembar prošle godine zabilježili su doprinosi i ostali javni prihodi od četiri, odnosno šest odsto. Međutim, direktni porezi su u septembru naplaćeni u iznosu od 33,6 miliona KM, što je za 6,9 miliona KM manje nego u septembru prošle godine. Manja naplata direktnih poreza u septembru bilježi se kod poreza na dohodak, i to za 3,5 miliona KM, prije svega zbog toga što je Vlada RS povećala neoporezivi dio plate sa 500 na 700 KM i na taj način se odrekla dijela prihoda u korist radnika. Takođe, Zakonom o izmjenama Zakona o porezu na dohodak povećan je osnovni lični odbitak od poreske osnovice, te lični odbitak od poreske osnovice za izdržavane članove porodice, pa je i zbog tih izmjena došlo do predviđenog smanjenja prihoda. Pored toga, manja naplata u septembru zabilježena je i kod poreza na dobit, za oko 2,7 miliona KM, s obzirom na prolongiranje rokova plaćanja ovog poreza do 30. juna ili do kraja godine, u ratama.\nIz svega navedenog da se zaključiti da su mjere Vlade RS na prevazilaženju posljedica pandemije, te redovne i pravovremene aktivnosti Poreske uprave RS na kontroli i naplati javnih prihoda, ali i veoma odgovoran odnos većine poreskih obveznika prema svojim poreskim obavezama, bili presudan faktor u stabilizaciji naplate javnih prihoda u vremenu krize izazvane pandemijom korona virusa.


Gradska uprava demantuje navode da su izbori raspisani protivno zakonu i Ustavu – TV Kikinda\nGradska uprava demantuje navode da su izbori raspisani protivno zakonu i Ustavu\nU proteklom periodu u medijima su se mogle čuti izjave, iz kojih proizilazi konstatacija da su izbori za predsednike mesnih zajednica raspisani u suprotnosti sa Ustavom, zakonom i skupštinskom Odlukom o mesnoj samoupravi. Naime, navodi se da je Odluka o raspisivanju izbora u suprotnosti sa članom 21. Odluke o mesnoj samoupravi, jer političke stranke, navodno, ne mogu da predlažu kandidata za predsednika mesne zajednice. Takva situacija je važila sve do 26. jula ove godine, do kada je Odlukom bilo utvrđeno da kandidate za predsednika mesne zajednice mogu da predlože samo grupe građana koje prikupe najmanje 100 potpisa. Međutim, na sednici Skupštine grada, održanoj 26. jula 2017. godine, doneta je Odluka o izmeni i dopuni Odluke o mesnoj samoupravi , kojom je brisan navedeni član 21. Odluke, iz razloga što postoji član 23. Odluke, koji propisuje da se sva pitanja oko postupka predlaganja kandidata uređuju statutima mesnih zajednice.\nNa ovaj način, uklonjena je smetnja da kandidate mogu da predlože samo grupe građana i ostavljena mogućnost da se statutima mesnih zajednica propiše drugačije rešenje.I zaista, novim statutima mesnih zajednica, donetim 7. novembra 2017. godine, propisano je da kandidate za predsednike mesnih zajednica mogu da predlažu registrovane političke stranke i grupe građana čijeg kandidata svojim potpisima podrži najmanje 100 birača u mesnoj zajednici u kojoj se bira. “Grupa građana osniva se Sporazumom o osnivanju grupe građana, koji se overava kod organa u čijoj je nadležnosti overavanje potpisa i u kom, kao cilj, mora biti jasno navedeno zbog kojih izbora u mesnoj zajednici se grupa građana obrazuje. Birač može potpisati samo jedan predlog za kandidata za predsednika mesne zajednice.”\nPored toga, pojedinim izjavama dovodi se u sumnju ustavnost samih izbora, time što su, navodno, „prekršena ustavna prava građana da biraju i budu birani”, odnosno na taj način što kandidate mogu predlagati samo političke stranke i grupe građana, a ne i pojedinci.\nIako se navodi da je „do sada bila praksa da pojedinac, uz sakupljene potpise, može da se kandiduje”, tvrdimo da navedena izjava nije pravno utemeljena, budući da je Odlukom o mesnoj samoupravi ,pre izmene i dopune od 26. jula tekuće godine, kao i statutima svih devet mesniih zajednica iz 2005. godine koji su bili na snazi do novembra ove godine, bilo propisano da „kandidate za predsednika mesne zajednice mogu predlagati grupe građana koje prikupe najmanje 100 potpisa u mesnoj zajednici u kojoj se on bira .” Kao što je već izneto, sada je samo dodato da, pored grupa građana, kandidate mogu predlagati i političke stranke, a nije menjana, niti uskraćivana mogućnost pojedincu da bude predlagač kandidata, jer to zapravo nikad nije ni bio. Pojedninci kao fizička lica su mogli, a to mogu i rešenjem koje je trenutno na snazi, da budu osnivači grupe građana i u formi tog političkog subjekta da predlože kanditata za najvažniji organ mesne zajednice, ravnopravno sa političkim strankama.\nSituacija da pojedinac sam sebe predloži u organ mesne zajednice uz priložene potpise birača, nije bila predviđena ni prethodnom Odlukom o mesnoj samoupravi , već je, šta više, stanje bilo skoro identično onom koje se sada primenjuje. Naime, u članu 20a. Odluke, donete 1993. godine, i njenom izmenom i dopunom još iz 1998. godine, propisano je bilo da „kandidate za članove Saveta mesne zajednice mogu predlagati, posebno ili zajedno, političke stranke i druge političke organizacije, grupe građana, koje prikupe potpise najmanje 100 birača u izbornoj jedinici mesne zajednice u kojoj se vrši izbor“…. „Kandidat može prihvatiti kandidaturu za predlog samo jedne političke stranke, druge političke organizacije ili grupe građana“.\n← Uhapšena Kikinđanka koja se tereti za prevaru Prvi krug licitacije državne zemlje od 18. do 22. decembra →


Od Vlade za finansiranje Medrese "Mehmed Fatih" pola miliona eura | Gradski portal\nZa finansiranje Medrese “Mehmet Fatih” Vlada je opredijelila 500.000 eura, predviđeno je aneksom ugovora o finansiranju Srednje vjerske škole na koji su potpis stavili ministarka prosvjete, nauke, kulture i sporta Vesna Bratić i direktor Medrese “Mehmed Fatih” Amer Šukurica, saopšteno je iz tog resora.\nSekretar Islamske zajednice Fuad Čekić rekao je da je Medresa ustanova internatskog tipa, te da će izdvojena finansijska sredstva biti usmjerena na internatske troškove, lične dohotke zaposlenih, kao i održavanje pet zgrada, u okviru kompleksa ustanove.\nOn je pozvao Bratić da posjeti ovu školu i bliže se upozna sa njenim načinom rada.\nŠukurica je precizirao da školu pohađa 380 učenika, a da ove godine prvi put u internatima boravi 200 učenika i učenica.\nČekić je dodao da je planirana izrada velikog sportskog centra u okviru kompleksa Medrese, za koji je već napravljen projekat, a čije bi realizovanje zahtijevalo podršku Ministarstva prosvjete, nauke, kulture i sporta.\n”Načelno je dogovorena saradnja sa Ministarstvom i Upravom za sport i mlade” naveli su iz resora na čijem je čelu Bratić.\nĆekič je objasnio da je model funkcionisanja nastave organizovan tako što je 78 odsto nastavnog plana i programa preuzeto od opšteg nastavnog programa, dok 22 odsto čine vjerski predmeti.\n”Od samog osnivanja naš cilj je da škola bude otvorenog tipa (sistem koledža), da Medresa predstavlja doprinos društvu, jer 90 odsto naših učenika dalje školovanje nastavlja upisujući svjetovne predmete, a krajnji cilj je model škole koja djecu priprema za život u građanskom društvu” naglasio je Čekić.\nBratić je istakla značaj modela funkcionisanja nestandardne škole, posebno akcentujući važnost internatskog tipa školovanja, jer u takvim uslovima, prema njenim riječima djeca mogu da nauče i usvoje vrijednosti kao što su disciplina i suživot sa drugima.\nŠukurica je poručio da su infrastrukturni kapaciteti škole na raspolaganju ministarstvu za potrebe organizovanja seminara, kulturnih događaja, sportskih manifestacija i sličnih aktivnosti.


Nedeljna analiza 28/10/2019 - 01/11/2019 - KapitalRS\nNedeljni presek cena CFD ugovora na globalnom finansijskom tržištu - 28/10/2019 - 01/11/2019\nNedeljni presek cena CFD ugovora na globalnom finansijskom tržištu 30/10/2019\nEvro je oslabio u odnosu na američki dolar. Tzv. PMI pokazatelji - stanja prerađivačke industrije i sektora usluga evro zone (ponovo) su razočarali prošle sedmice, ukazujući na slabo stanje evropske ekonomije, dok je s druge strane ECB odlučila da nastavi da sprovodi svoju labavu monetarnu politiku. Britanska funta se povukla jer britanski parlament nije ratifikovao sporazum postignut ranije između premijera Borisa Džonsona i EU. Japanski jen i dalje (lagano) slabi prema dolaru, između ostalog i zbog toga jer se SAD i Kina kreću ka potpisivanju trgovinskog sporazuma broj 1. Sveukupno gledano, dolarski indeks je snažno porastao.\nProšle sedmice, cena zlata je uglavnom ostala neizmenja i leluje oko nivoa od 1490 dolara za finu uncu, u iščekivanju sastanka Federalnih rezervi u sredu. Fokus investitora će biti usmeren na smernice i perspektive za decembarski sastanak američke monetarne vlasti.\nAmerički berzanski indeksi dostigli su nove istorijske maksimume. Kompanija Tesla je postala profitabilna u poslednjem izveštajnom tromesečju, dok je u ponedeljak predsednik Donald Tramp izjavio da se pregovori oko trgovinskog sporazuma sa Kinom kreću i brže od planiranog, ne precizirajući datum njegovog potpisivanja. Njegova zemlja, rekao je, razmatra odlaganje suspenzije na carine koje bi trebalo da isteknu u decembru.\nZbližavanje SAD-Kina takođe je pomoglo da cena sirove nafte poraste prethodne sedmice. Osim toga, podaci Uprave za energetske informacije SAD pokazali su da su američke zalihe neočekivano opale. Međutim, zabrinutost zbog usporavanja globalnog privrednog rasta držala je cenu pod pritiskom, tako da se ona povukle u ponedeljak i utorak.


Policija tvrdi da je identifikovala osumnjičenog za podmetanje bombe u Beranama - Vijesti.me\nPODNIJELI POSEBAN IZVJEŠTAJ KAO DOPUNU KRIVIČNE PRIJAVE\nBeranska policija je rasvijetlila aktiviranje ručne bombe u dvorištu jedne osobe u Beranama, izvršeno prije dva mjeseca, i podnijela poseban izvještaj protiv osumnjičenog, saopšteno je iz Uprave policije.\n"Službenici CB Berane su danas nadležnom tužiocu podnijeli poseban izvještaj, kao dopunu krivične prijave prethodno podnijete protiv nepoznatog počinioca, protiv I.S. (56) iz Berana, zbog postojanja osnovane sumnje da je počinio krivično djelo nedozvoljeno držanje oružja i eksplozivnih materija", navodi se u saopštenju Uprave policije.\nU saopštenju se dodaje da je osumnjičeni ovo krivično djelo počinio, kako se sumnja, 27.03.2017. godine oko 19,50 časova tako što je u dvorištu svog komšije B.S. aktivirao ručnu vojnu bombu M – 52, gdje je tom prilikom od jačine eksplozije u centru dvorišta nastao krater prečnika oko 25 centimetara i dubine oko 6 centimetara.\n"Nastala su i oštećenja na drvenoj ogradi i drvenim stubovima kreveta za vinovu lozu. U događaju nije bilo povrijeđenih", kazali su iz Uprave policije.\nPV.POŠTENI.BRANKO 1 godinu i 5 mjeseci\nZa razliku od beranske pljevaljska policija zna i samo iz njima poznatih razloga neće da privede bombaša koji je prije 15 mjeseci bacanjem bombe na pljevaljsku NVO "Alternativu" pokušao da likvidira njenog izvršnog direktora?


Agencija za istrage i zaštitu BiH /Sipa/ u martu su primilila 383 prijave od kojih je 18 bilo sa korisnim informacijama.\nNajveći broj informacija odnosio se na krivična djela u vezi sa drogom, krijumčarenjem oružja i terorizmom.\nIz Sipe su naveli da su putem telefonske linije "Krimolovci" registrovali 279 poziva i da je osam bilo sa korisnim informacijama o počinjenim ili planiranim krivičnim djelima i počiniocima, na osnovu kojih je sačinjeno isto toliko kriminalističko-obavještajnih izvještaja.\nPutem elektronskog obrasca za prijavu krivičnog djela primljene su 104 prijave, od kojih je 10 sa korisnim informacijama o počinjenim ili planiranim krivičnim djelima i počiniocima, te je sačinjeno isto toliko kriminalističko-obavještajnih izvještaja.\nOd ukupnog broja primljenih informacija putem "Krimolovaca" i elektronskog obrasca, 14 je proslijeđeno na dalje postupanje nadležnim policijskim organima u BiH, a po četiri je postupala i Sipa.\nU martu je pristiglo 17 povratnih informacija od nadležnih policijskih i drugih organa koje su u vezi sa ranije dostavljenim informacijama primljenim putem "Krimolovaca" ili elektronskog obrasca za prijavu krivičnog djela.\nPolicijski službenici Sipe su, kako je napomenuto u saopštenju, dali 64 savjeta građanima koji su ih kontaktirali putem anonimnog i besplatnog telefonskog broja "Krimolovci" 0800/20-505.\nSIPA lišila slobode tri lica


Novi Trampov savetnik za nacionalnu bezbednost se već 10 godina protivi nezavisnosti Kosova | Vesti Dana\nNovoimenovani savetnik za nacionalnu bezbednost predsednika Donalda Trampa, DŽon Bolton, javosti je poznat po svojim stavovima o Kosovu koji su znatno odudarali od tada uobičajenih u američkoj administraciji.\nNovi Trampov savetnik (Foto: Screenshot)\n„Najbolje je nastaviti pregovore o statusu Kosova, jer je to jedini način da se održi mir i stabilnost u regionu“, govorio je Bolton u intervjuu datom 2008. godine nakon jednostrano proglašene nezavisnosti Kosova.\nZa razliku od tadašnje zvanične administracije u Vašingtonu, Bolton je tada rekao da ne preporučuje državama u regionu da priznaju Kosovo, „jer je u pitanju zaštita suštinskog koncepta da ljudi različitog etničkog porekla žive zajedno u okviru granica heterogenih zemalja“.\nU intervjuu za Glas Amerike, Bolton je 2008. godine ocenio da bi kosovski presedan mogao da bude problem za zemlje bivše Jugoslavije i Evrope, koje su multietničke.\nSkoro sasvim je sigurno da će doći do podele Kosova, govorio je Bolton pošto će, naveo je, oblasti uglavnom naseljene Srbima biti orijentisane ka Srbiji i nastojaće da se na neki način otcepe.\n„Međutim, to ne rešava druga pitanja, kao što su građanska prava Srba i drugih etničkih grupa koje ostaju na Kosovu“, govorio je bivši ambasador SAD pri UN, kog je Tramp juče imenovao za savetnika za nacionalnu bezbednost.\nBolton je u intervjuu iz 2008. ukazao da je naklonost Zapada da prizna kosovsku nezavisnost „daleko više otežala pravično rešenje mnogih važnih pitanja, jer su kosovski Albanci konstantno imali na umu da će ishod biti njima naklonjen i da će ostvariti cilj, što se i dogodilo“.\n„Mislim da se mora postići pravično rešenje mnogih pitanja u odnosima Srba i kosovskih Albanaca, koja su zapostavljena ili odbačena kao rezultat prevremenog priznavanja nezavisnosti Kosova“, dodao je Bolton.\n„Kako se pitanje statusa Kosova rešilo na način koji je bio suprotan volji Beograda, pa i drugih sila, poput Rusije i Kine, nema sumnje da bi tokom vremena taj lokalni problem mogao da dovede do veće napetosti u odnosima Vašingtona i Moskve, a potencijalno – i drugim zemljama, što nije ni u čijem interesu“, upozorio je Bolton u intervjuu 2008.


pink.rs | Vesić na Fejsbuku podelio fotografije kako trenutno izgleda Pobednik i zapitao nekadašnju vlast: Pošto je bio u ovakvom stanju, pre deset godina kada ste vi bili na vlasti, pa zašto niste vi izvršili restauraciju? (FOTO)\nVesić na Fejsbuku podelio fotografije kako trenutno izgleda Pobednik i zapitao nekadašnju vlast: Pošto je bio u ovakvom stanju, pre deset godina kada ste vi bili na vlasti, pa zašto niste vi izvršili restauraciju? (FOTO)\nZamenik gradonačelnika Goran Vesić napisao je na svom Fejsbuk profilu da počinje restauracija Pobednika, kao i da je dobijena građevinska dozvola.\n-Počinje restauracija Pobednika. Dobijena je građevinska dozvola, izdati konzervatorski uslovi, grad je obezbedio novac, a tender sproveden i izabrane kompanije koje će obaviti ovaj zahtevan posao. S obzirom da me ne bi začudilo da se javi pametni Dragan Đilas ili neko od njegovih dežurnih, plaćenih idiota, Bastać ili Jovanović, da se prave pametni, odlučio sam da javnosti podelim slike kako bi svi videli kako danas izgleda Pobednik - napisao je Vesić na svom Fejsbuku.\n-Postament kao i sam spomenik su naprsli tako da se poslednjih nekoliko decenija spomenik nakrivio 30 centimetara od svoje ose. Dakle, poslednji trenutak je da se pristupi restauraciji spomenika na kome ništa nije rađeno od 1928. godine kada je postavljen na Beogradskoj tvrđavi. Usput postavljanje takvog spomenika 1928. godine bitno je promenilo vizuru Beogradske tvrđave, a nije baš ni u skladu sa originalnim planovima tvrđave - dodaje on.\nKako piše, na sreću, Beograda tada nije bilo ovih ”stručnjaka” koji sve znaju o Tvrđavi osim da bilo šta na njoj poprave, da se bune i pozivaju pola Evrope da im pomogne da zaštite nešto u čiju zaštitu sami nisu ulagali ni dinar kada su mogli.\n-A kada nama otmu crkvu Svetog Nikole u Novom Brdu i proglase je katoličkom katedralom tada ćute i ni reč ne smeju da kažu. Dakle, sada svi vide u kakvom je stanju Pobednik i zašto je restauracija neophodna. I pored toga, biće idiota koji će voditi kampanju kako je Beograd na par meseci ostao bez Pobednika, a pri tom neće znati da odgovore na jedno vrlo jednostavno pitanje - piše na Vesićevom Fejsbuk profilu.\n-Pošto je Pobednik bio u ovakvom, ili malo boljem stanju, pre deset godina kada ste vi bili na vlasti pa zašto niste vi izvršili restauraciju? Niste znali ili vas nijedan spomenik kulture pa ni ovaj spomenik nisu interesovali? - upitao je Vesić pripadnike nekadašnje gradske vlasti.


Održana sednica Štaba za vanredne situacije | (Vesti - 04. 04. 2019) Subotica.com\n04.04.2019. u 00:00h\nU prostorijama Severnobačkog upravnog okruga održana je sednica povodom Operativog plana sprovođenja preventivnih mera zaštite od požara na otvorenom području i šumskim požarima. Tom prilikom nadležni su apelovali na građane da se ponašaju odgovorno i da ne rizikuju širenje požara paljenjem vatre na otvorenom prostoru.\nNa današnjoj sednici razmatran je prvi korak usvojenog operativnog plana za zaštitu i spašavanje od u slučajevima požara, u situacijama koje izlaze iz okvira redovne zaštite. Tom prilikom apelovano je na javnost, kako građane pojedince tako i firme, da se uzdrže od paljenja vatre na prostorima koji mogu potencijalno da izazovu paljenje veće površine i ugroze živote drugih.\n- Važno je podsetiti javnost da je duži niz godina na snazi Zakon po kojem je nedozvoljeno paljenje na otvorenom prostoru. Nažalost građani još uvek ne znaju da je zabranjeno paljenje strnjike, privatnih deponija i drugih ostataka, kao što je zabranjeno i izletnicima u šumi (tek 200 metara od ruba šume). - istakao je Dragi Vučković, načelnik Severnobačkog upravnog okruga i komandant okružnog štaba za vanredne situacije - Za sve one koji se ogluše o ovaj zakon, a kao posledica dođe do izbijanja požara u kojem moraju intervenisate vatrogasno-spasilačke službe, izdaje se prekršajna prijava, a ukoliko požar bude većih razmera i ugrozi živote može da bude u krivična prijava. Kao najblaža sankcija može da bude da oni za koje se osnovano utvrdi da su izazvali požar snose kompletne troškove intervencije vatrogasno-spasilačkih jedinica.\nNedavni primeri govore kako neodgovorno ponašanje građana može da dovede do fatalnih ishoda te nadležni upozoravaju da se ovoj temi mora pristupiti sa maksimalnom ozbiljnošću i da je odgovornost svih nas pojedinačno da učinimo sve da do takvih situacije ne dođe.\n- Nema potrebe da se podsećamo da je vatra dobar sluga, a loš gospodar i da nam ne trebaju u zajednici dešavanja ovakvog tipa, pogotovo gde bi mogući ishod mogao biti gubljenje ljudskih života. - dodaje Vučković\nTokom sednice kojoj su prisustvovali predstavnici hitnih službi, ali i dobrovoljnih vatrogasnih udruženja, gradskih organizacija koje su uključene u sistem civilne zaštite, razmatran je Akcioni plan i dati su predlozi da opštinski štabovi takođe naprave svoj operativni plan. Cilj sastanka je bio da se preduzmu sve mere kako bi se preventivno delovalo.\nOprez pri paljenju vatre u šumskom području!\npožar paljenje na otvorenom dragi vučković protivpožarna zaštita paljenje vatre na otvorenom sednica štaba za vanredne situacije\npre 16 sati 50 minuta\npre 15 sati 20 minuta


Salkić: Nema izručenja srebreničana; Radojčić: BiH to mora da uradi\nNaslovnica NAJNOVIJE Nacija Salkić: Nema izručenja srebreničana; Radojčić: BiH to mora da uradi\nSrebrenica – Ustav Bosne i Hercegovine je jasan da nema izručivanja građana BiH bilo kome i to se neće desiti i u slučaju Nasera Orića i Hakije Meholjića – smatra potpredsjednik Narodne skupštine RS-a Ramiz Salkić.\nSalkić ističe da je to još jedna vrsta pritiska na žrtve, a on lično smatra i na žrtve genocida u Srebrenici.\n-Na taj način se želi poslati još jedna dodatna slika povratnicima da se ne mogu osjećati sigurnim na prostoru RS – kazao je on.\nIstiče da su degutantni neki od komentara na to da su zvaničnici iz reda bošnjačkog naroda primili Nasera Orića, jer je on oslobođen optužbi.\n-Ako bude osuđen, to je već druga stvar – dodao je Salkić i podsjetio da su pojedinci, koji su kritikovali zvaničnike Bošnjake zbog prijema Orića, pravili proslave onima koji su osuđeni i nažalost, kako navodi, odležali male kazne.\nNajave u RS mogućeg bojkota rada institucija BiH, zbog “slučaja Naser Orić”, komentira i u svjetlu da je ovo predizborno vrijeme.\nS druge strane, predsjednik Narodne skupštine RS-a Igor Radojičić tvrdi da bi BiH, kao članica Interopola, trebalo da postupi u skladu s tim zahtjevom.\n-Ukoliko se to ne desi, prekršit će se međunarodne norme i standardi i ono čemu je BiH kao zemlja pristupila – kazao je Radojičić navodeći da bi BiH zbog toga mogla biti i suspendirana ili bi na neki drugi način izgubila kredibilitet u međunarodnim odnosima.\nSve to, tvrdi, može voditi do daljih komplikacija da BiH neko smatra “za utočište bilo kojeg zločinca bilo koje vrste”.\nS obzirom na to da se radi o državljanima Bosne i Hercegovine, Direkcija za koordinaciju policijskih tijela BiH najavila je će obavijestiti Ministarstvo pravde BiH koje će procijeniti poduzimanje daljnjih mjera i radnji iz svoje nadležnosti u slučaju ovih potjernica.